qundao/data-zh-poetry huggingface dataset:
风蝶令·题伯生香婴室图
作者：郭麟
朝代：清
体裁：词

馆是童初筑，山仍群玉居。神仙何事最关渠。闻说三千玉女、尽知书。传得婵娟影，凭将楼阁图。新宫一记待侬无。还要蚕眠细字、倩麻姑。
高阳台
作者：郭麟
朝代：清
体裁：词

文孝坊偏，百弓地小，旧家容易迁流。丛桂山边，淮南鸡犬曾留。营门细柳如丝碧，记攀条、才拂人头。更移舟。黄胖泥孩，閒话春游。前尘如梦都难忘，况惊残楚雨，想到秦楼。去燕空梁，此中无限春愁。而今零落知何处，对孤山、夜月香浮。肯归休。一幅生绡，环佩闻不。
高阳台
作者：郭麟
朝代：清
体裁：词

水盼凝秋，烟眉锁恨，披图那不神伤。水精帘卷，犀梳犹殢馀香。画工纵识春风面，任调铅、写出愁肠。记年时，锦瑟桃鬟，都似伊长。寻常一晌闲言语，到如今总费，几遍思量。百就千拦，自家暗减容光。潮痕两颊生朝晕，恨当初、薄有疏狂。祝秋坟，休长蘼芜，怕上牛羊。
高阳台
作者：郭麟
朝代：清
体裁：词

铃索判花，游丝罥絮，送春泪满轻绡。不见春归，流波一夜迢迢。明珠十斛何人手，向章台、折取柔条。可怜宵。蜡照红啼，明镜红潮。传来语最魂销。自说夭桃命短，怕落花朝。重啭春莺，知他何处楼高。三生杜牧关何事，为曾经、掌拓纤腰。好无聊。四月时光，雨又潇潇。
高阳台·丙寅七夕
作者：郭麟
朝代：清
体裁：词

纤月藏钩，罗云学水，夜凉又是星期。竹插瓜分，当年一味娇痴。笑他地久天长意，换绵绵、此恨无时。又谁知。天上人间，薄命如斯。星沈海底绳河远，话穿针心痛，擘钿眉低。点点流萤，飞来还坐人衣。想应低度红墙过，见妆楼、网遍蛛丝。可怜伊。未卜他生，不算相思。
高阳台·寒竹同陆祁生作
作者：郭麟
朝代：清
体裁：词

石罅苔黏，池心冰胶，此君尚倚高寒。一片潇湘，冻云留护琅玕。三更急霰才微响，已枝枝、压近红阑。小檀栾。花户油窗，密坐听残。回思上番移栽后，迸春雷几处，腻粉初乾。烧笋年光，匆匆又近椒槃。芦帘纸阁朝暾暖，惹檐前、雀啅争喧。剪冰纨。玉茗黄梅，画与君看。
高阳台·录别
作者：郭麟
朝代：清
体裁：词

玉局中心，金釭照眼，悲秋人又长征。拥髻凄然，背灯直是愁生。三杯两盏将离酒，怎禁他、和泪同倾。太凄清。蛩语声声，雁语声声。铜签屈指无多路，说当时归棹，一半曾经。后夜明朝，为侬细算邮程。鸳鸯湖上条条柳，望前头、有座旗亭。肯消停。风也须行，雨也须行。
高阳台·病酒
作者：郭麟
朝代：清
体裁：词

似梦还醒，将眠又起，今朝直恁无聊。未展屏山，帐纹时动冰绡。数声啼鸟惊人觉，已恹恹，红日花梢。唤茶瓯，眼倦微搓，舌强须浇。天涯没个闲消遣，况故人重见，俊侣都招。雪白花红，那禁物色相撩。元龙豪气随年减，算而今、只读离骚。计行程，私祝江风，莫阻归桡。
高阳台·过流虹桥感叶元礼事
作者：郭麟
朝代：清
体裁：词

两岸绯桃，一湾渌水，断桥犹说流虹。旧事无端，牵人旧恨重重。多情只合相思死，更何须、眉语曾通。太匆匆。春尽飞花，泪尽啼红。高楼当日知何处，想房栊宛转，窗户玲珑。天远瑶姬，彩云去也无踪。人间我亦伤心史，似流莺、只哭春风。小桥东。新月天边，依旧如弓。
高阳台·醉云楼为康山主人江文叔赋
作者：郭麟
朝代：清
体裁：词

十里珠帘，二分明月，仙人原好楼居。别起閒房，上头青鸟飞初。多情合为琼浆醉，早氤氲、结就流苏。掩铜铺。万绿阴中，好个青庐。鸳鸯待阙先开社，问何时西曲，驾六萌车。杂体江淹，要伊小字亲书。外人都识高唐赋，见行云、红上交疏。笑狂奴。他日重来，平视容无。
高阳台·重逢素琴校书
作者：郭麟
朝代：清
体裁：词

断梦牵云，微波怨雨，重逢故国深秋。只隔经年，玉箫已诉离愁。梁尘漠漠飞难尽，为双栖、巢印犹留。下帘钩。掌上回身，镜畔回眸。思量处处堪惆怅，有兰釭影事，桂楫前游。当日丝杨，而今解拂人头。江东才思随年减，怕云英、见也先羞。一齐休。银甲弹筝，且合伊州。
高阳台·随园膝上赠别疏香
作者：郭麟
朝代：清
体裁：词

暗水通潮，痴岚阁雨，微阴不散重城。留得枯荷，奈他先作离声。清歌欲遏行云住，露春纤、并坐调笙。莫多情。第一难忘，席上轻轻。天涯我是飘零惯，恁飞花无定，相送人行。见说兰舟，明朝也泊长亭。门前记取垂杨树，只藏他、三两秋莺。一程程。愁水愁风，不要人听。
高阳台·题乐元淑烟梦词
作者：郭麟
朝代：清
体裁：词

荷露圆珠，兰风回雪，空留名字堪怜。才刻苕华，不知玉已如烟。方塘无数田田叶，问青泥、何苦生莲。擘吟笺。有客西江，愁满归船。年来同抱司勋感，算伤春刻意，不似今年。芳草西陵，为谁浇酒花前。人间只有三分月，恨二分、多照重泉。又凄然。一个流莺，相伴啼鹃。
鹊桥仙
作者：郭麟
朝代：清
体裁：词

杏花风里，梧桐乡外。七尺燕梢齐播。玉人春病几多时，直似此、鬟偏髻妥。员冰轻响，宝钗暗堕。知是晓来梳裹。有缘也算比肩人，只隔个、船儿同坐。
鹊桥仙·咏五
作者：郭麟
朝代：清
体裁：词

梅花春早。雪花春好，色色迷离都有。问年刚是月团圞，想初二、初三时候。丁丁漏急。鼕鼕鼓绝，教擘藏钩纤手。移家船上肯同吾，算只少、个侬一口。
鹊桥仙·留别荻君
作者：郭麟
朝代：清
体裁：词

鸥侣同波，秋心比洁。野水荒湾愁别。多应石上有前期，又堕我、一丸萝月。莫是浔阳，夜来送客。醉貌略如枫叶。天寒日暮定相思，判画到、炉灰成雪。
鹧鸪天
作者：郭麟
朝代：清
体裁：词

虬箭丁丁有所思。才眠重起故迟迟。灯花如梦人先懒，霜片无声衣自知。寒料峭，病支离。窥帘明月一丝丝。小鬟不敢前头说，又到阑干立尽时。
齐天乐
作者：郭麟
朝代：清
体裁：词

近来不食人间字，满腔都是春恨。青简生涯，白蟫身世，幻作漆园梦影。羽陵困损。算不似花间，栖香差稳。莫羡神仙，蜕馀且就此中隐。有人曝来永昼，比夹雪新签，白描副本。栩栩蘧蘧，鱼鱼雅雅，两翅尚黏残粉。滕王休哂。是痴绝书生，香奁吟吻。展向春风，半窗芸叶冷。
齐天乐·北山旅馆图用榖人先生韵为华秋槎司马作
作者：郭麟
朝代：清
体裁：词

十年载酒江湖遍，不归如此湖水。小艇鸣榔，低檐结网，稳住一家深翠。画图写意。问选个江乡，西湖有几。鸭脚黄边，几人同此夕阳醉。当归故乡应寄。笑薛宣东阁，真欲相吏。笛里伊凉，胸中云梦，暗老英雄身世。壮心不已。道种菜闭门，渐谙斯味。何况鲈芗，秋风斜日里。
齐天乐·单蔼臣司马梦回图用榖人祭酒韵
作者：郭麟
朝代：清
体裁：词

尽销一枕游仙意，绳床木榻堪扫。栩栩回初，惺惺断后，只有灵光孤照。绿天遮了。任雨覆云翻，不将公恼。影事前尘，黑甜乡里最幽悄。人间世事都幻，付渔笛沧浪，睡起成笑。石鼎茶香，瓦铛饭熟，误却浮生多少。醒来也好。奈白日黄鸡，一齐催晓。我亦扬州，十年留剩稿。
齐天乐·塔铃
作者：郭麟
朝代：清
体裁：词

四禅天上天风小，偶然吹堕仙响。窣堵波高，金锒铛动，雨歇宝绳微漾。云思霞想。在谡谡松间，星星钟上。惊起栖禽，飞来还向相轮傍。三更歌管都罢，只郎当九子，似话惆怅。步屧廊空，吹箫客去，自发人天高唱。旧游无恙。认放鸽庭阴，护花窗网。小立斜阳，隔墙闻梵放。
齐天乐·果蝇
作者：郭麟
朝代：清
体裁：词

虫虫生就腰支细，孤悬长自幽怨。小尾雄蜂，画衣稚蝶，未许寻常相见。案头筠管。想小寄全家，一丸泥满。暖日窗棂，蛛丝捎遍画檐短。瓶笙相和凄切，听哀音微细，似续还断。负版身劳，颠当门守，也结虫天仙眷。休言善幻。笑人世儿曹，骨凡难换。戢戢螽斯，一宵如雨点。
齐天乐·查梅史琴媵轩属赋
作者：郭麟
朝代：清
体裁：词

吴蚕爱作同功茧，冰丝打来千缕。轸玉分田，徽金铸矿，久矣心心心许。三星在户。伴谢女檀郎，最深深处。百福香奁，鳞鳞鱼婢笑看汝。长卿可惜游倦，鹔鹴裘典了，谁买词赋。锦瑟人长，茂陵草绿，暗老旧时芳侣。何时酒取。怕鬓影春风，天寒日暮。一曲思归，愔愔深夜语。
齐天乐·真州见杏花盛开
作者：郭麟
朝代：清
体裁：词

江南何处无烟雨，先生者回归未。淮浦帆收，扬州梦破，堕入红云队里。乌篷摇曳。早朴树湾头，一旗酒贳。卅里夭桃，愁春未醒尚浓睡。江湖载酒无端，笑梅花开过，犹自留滞。今日重三，明朝百五，又见老乌衔纸。树犹如此。销燕燕莺莺，几番身世。卖到楼前，晓妆人定起。
齐天乐·荻庄秋荷
作者：郭麟
朝代：清
体裁：词

翠奁一镜平如拭，数枝点缀秋意。衣褪轻红，佩翻重碧，又是一番梳洗。凉蟾初起。怕照见盈盈，玉壶清泪。风急云轻，露华渐重泻铅水。闹红旧事谁省，有斜阳一舸，云叶双髻。萤火光寒，蜻蜓翼断，催老鸳鸯身世。烟波无际。且冻酿频倾，曲阑峭倚。寄语閒鸥，奈厌厌宿醉。
齐天乐·金银花
作者：郭麟
朝代：清
体裁：词

乱红都逐流波卷，庭院翠阴成幄。麂眼篱方，鹭丝藤细，低罥晓凉池阁。蔷薇花落。做夏首心情，春馀题目。袅袅柔条，又牵香梦到帘角。朝来风露犹重，有人初睡起，罗袖寒薄。叶底心知，花头眼见，小摘冷香疏萼。热嫌鱼玉。又满把蒸成，露珠如粟。配点云龙，竹炉汤正熟。
丰城道中
作者：鄂容安
朝代：清

风定潮平雾尽开，客怀随处觉悠哉。村藏翠竹千重出，江转青山四面来。章贡烟波连棹影，匡庐路径隔云隈。明朝且向南昌去，高阁登临溯往回。
将赴江左早发长清行二百里宿宁阳简同行阿广庭农部
作者：鄂容安
朝代：清

回首华阳观，钟声杳不闻。随人山叠叠，辞树叶纷纷。欲渡西江水，初离东岱云。年来离绪在，联辔话斜曛。霜月云收影，寒镫旅况幽。终朝三过郡，小别五经秋。身世云何住，驰驱任所投。恩深各努力，且喜暂同舟。
将赴江左早发长清行二百里宿宁阳简同行阿广庭农部·其一
作者：鄂容安
朝代：清

回首华阳观，钟声杳不闻。随人山叠叠，辞树叶纷纷。欲渡西江水，初离东岱云。年来离绪在，联辔话斜曛。
将赴江左早发长清行二百里宿宁阳简同行阿广庭农部·其二
作者：鄂容安
朝代：清

霜月云收影，寒镫旅况幽。终朝三过郡，小别五经秋。身世云何住，驰驱任所投。恩深各努力，且喜暂同舟。
早发宁远沿河取路投松山
作者：鄂容安
朝代：清

星斗稀疏残夜留，晓来晴景满瀛洲。重山深处一黄蝶，大海中间双白鸥。破雾有人驰驿骑，临流无客钓清秋。台边怪石供间眺，烟火微茫向远投。
早发黄县雪中作
作者：鄂容安
朝代：清

客馆镫残人不住，早行欲往蓬莱去。一天风雪正开门，大地茫茫看积素。光摇银海无定波，青鸾白鹤失真路。千山万壑都不分，此中屹立惟枯树。道旁石田无高低，茅檐覆尽填寒蹊。鱼龙冻合河面阔，几度不闻流水澌。兆丰共喜盈尺瑞，早见普遍青与齐。更愿凭仗海风力，将雪吹送东山西。
月夜行泾县道中
作者：鄂容安
朝代：清

奋策发南陵，暮色二十里。月出空山空，山深月如水。露下凉虫吟，松香滴石髓。峰峦转曲折，涧壑亦何美。几处泉声回，尽入稻田里。山家安稳眼，犬吠隔林起。竟夜此中行，月落朝霞紫。
残梦
作者：鄂容安
朝代：清

残梦不离枕，东窗渐渐明。曙光销烛影，风力碎禽声。天地原无意，豚鱼亦有情。虚堂绝人事，平旦十分清。
渡大凌河
作者：鄂容安
朝代：清

晴山迢递去茫茫，秋草平沙古战场。一日拓疆穷海上，百年归马在山阳。沟渠但使分清溜，丰乐端应见此乡。闻道昔年烟火集，河间五十有三庄。
登澄海楼
作者：鄂容安
朝代：清

楼阁凌虚揽胜全，皇华使节驻秋烟。眼明乐浪玄菟外，身在蜚廉桂观边。万里朝宗分市舶，百年渐被沃桑田。登临我本蓬瀛客，清宴风光一畅然。
薄暮登楼
作者：鄂容安
朝代：清

向晚登楼纵远眸，可怜残腊似清秋。烟开树色平连郭，日落江光斜上楼。东岱北邙遥怅望，西山南浦小句留。他时临眺知何处，雪霁风停记此游。
九日海天阁
作者：鄂尔泰
朝代：清

秋气郁佳哉，秋鸿归去来。百年元是客，万里独登台。黄叶寺前雨，茱萸江上杯。海天寥阔际，何处是蓬莱？
会课春风亭命赋邑有流亡愧俸钱句盖以自况抑亦自省殊未敢效韦郎思田里也聊申鄙意用告群贤
作者：鄂尔泰
朝代：清

束发登朝老合休，一麾江上领诸侯。许身稷契谈何易，结习诗书道未周。谁使至尊忧稼穑，直应之子负山丘。流亡疾病春都感，惭谢苏州刺史愁。
初度日谢客咏怀
作者：鄂尔泰
朝代：清

百年行过半，兀坐对红扉。白发无拘束，黄金有是非。吏人随鸟散，奴子汲泉归。嗤笑从渠会，余心终不违。一月逢初度，春蔬荐午餐。自怜同病鹤，人道是穷官。江水流空碧，梅花骨尚寒。故园兄弟满，此日定谁欢。
初度日谢客咏怀·其一
作者：鄂尔泰
朝代：清

百年行过半，兀坐对红扉。白发无拘束，黄金有是非。吏人随鸟散，奴子汲泉归。嗤笑从渠会，余心终不违。
初度日谢客咏怀·其二
作者：鄂尔泰
朝代：清

一月逢初度，春蔬荐午餐。自怜同病鹤，人道是穷官。江水流空碧，梅花骨尚寒。故园兄弟满，此日定谁欢。
听姜客弹琴
作者：鄂尔泰
朝代：清

初春多佳日，旭影照高林。晓烟敛木末，暖意浮衣襟。檐前有嘉树，枝上有鸣禽。道人太古士，幽旨寄瑶琴。元声随指下，和气散轻阴。无须泛瀛海，已见成连心。听者各有得，岂必求知音？
咏怀
作者：鄂尔泰
朝代：清

丈夫不苟得，自处审所难。多愿长恻恻，小心日拳拳。旷达不敢出，激烈非所安。终惧昧道要，拘鄙愧高贤。材力苦不广，天地岂不宽。嗟嗟西林子，徒乃损肺肝。下策取富贵，上策学神仙。二者成两失，相将食与眠。谋身贵有术，得计良独偏。子遂无此心，欲语增羞颜。天道有终极，人事互更迁。造物讵不仁，斯理固自然。勿为失者笑，勿为得者欢。凉风来北窗，得失谁复言。
咏怀·其一
作者：鄂尔泰
朝代：清

丈夫不苟得，自处审所难。多愿长恻恻，小心日拳拳。旷达不敢出，激烈非所安。终惧昧道要，拘鄙愧高贤。材力苦不广，天地岂不宽。嗟嗟西林子，徒乃损肺肝。
咏怀·其三
作者：鄂尔泰
朝代：清

天道有终极，人事互更迁。造物讵不仁，斯理固自然。勿为失者笑，勿为得者欢。凉风来北窗，得失谁复言。
咏怀·其二
作者：鄂尔泰
朝代：清

下策取富贵，上策学神仙。二者成两失，相将食与眠。谋身贵有术，得计良独偏。子遂无此心，欲语增羞颜。
夜坐检书偶读工部蜀相篇慨然有述
作者：鄂尔泰
朝代：清

碧草黄鹂万古情，杜陵野老惯吞声。祠堂不占中原地，丞相徒伤西蜀名。两立霸图生有恨，偏安王业死无成。绵官宛在寻何处，风雨镫昏夜柝鸣。
宿真空寺怀蒙又上
作者：鄂尔泰
朝代：清

古道黄尘满，春溪碧溜乾。乌栖双树晚，客至一镫残。断碣悲穷子，联篇记妙翰。定知草庐卧，小梦亦阑珊。一榻禅栖稳，三更佛火新。披衣随月影，倚石认松鳞。兔角曾何处，牛车自有轮。不须寻妙理，同是暂来人。
宿真空寺怀蒙又上·其一
作者：鄂尔泰
朝代：清

古道黄尘满，春溪碧溜乾。乌栖双树晚，客至一镫残。断碣悲穷子，联篇记妙翰。定知草庐卧，小梦亦阑珊。
宿真空寺怀蒙又上·其二
作者：鄂尔泰
朝代：清

一榻禅栖稳，三更佛火新。披衣随月影，倚石认松鳞。兔角曾何处，牛车自有轮。不须寻妙理，同是暂来人。
将出都赴滇却寄吴中王子重吴漪堂夏晓堂徐学人诸老友
作者：鄂尔泰
朝代：清

尺书裁罢又重拈，细字旁添手自缄。此去滇阳真万里，梦魂不易到江南。
恭和御制永定河元韵
作者：鄂尔泰
朝代：清

无定河名古，南流自北京。恍疑天上落，不肯地中行。无事智方大，穷源季可并。禹谟原可继，永永庆功成。
昭陵石马歌恭和御制元韵
作者：鄂尔泰
朝代：清

行天维龙御飞霞，行地维马周天涯。开张卓立须驾驭，岂独巡游西海腾渥洼。千金市骏世希有，美名徒挂涓人口。自来房驷无虚生，六辔乘时应乾九。圣朝启运战与农，秉耒调马弯雕弓。文皇双马特超绝，騊駼騄駬堪齐踪。艰难马上得天下，累洽重熙集纯嘏。至今斫石傍昭陵，始信人间有神马。云台烟阁铭功宗，策勋此马将毋同。在天之灵凭陟降，嘶随列缺追丰隆。吾皇鼓车方记里，万仞塞垣销壁垒。金鳌长见巩如山，石马何由汗如水。留都展礼朝翰屏，鸾旗照影辽河清。待翻乐府歌《天马》，伫看马负图出龙祥徵。
清明祭扫毕有感
作者：鄂尔泰
朝代：清

石桥西下白杨堆，宿草初从暖气回。一陌纸钱三滴酒，几家坟上子孙来。
滇中回宿易隆诗示送行者
作者：鄂尔泰
朝代：清

踏雪飞鸿任此身，戟辕回首已前因。从知三万六千日，半是东西南北人。怅别群僚纷涕泣，遄归一老念尊亲。平蛮坊底休烦思，记取天涯若比邻。
经略北军吊战殁诸将佐
作者：鄂尔泰
朝代：清

虫沙猿鹤总堪哀，持节筹边塞上来。闻道将军期马革，几人真个裹尸回。
舲山
作者：鄂尔泰
朝代：清

几湾清浪接平溪，一棹烟波两岸齐。行过舲山山寺晚，水禽啼断竹鸡啼。
菜圃门联
作者：鄂尔泰
朝代：清
体裁：联

此味易知，但须绿野亲身种；对他有愧，只恐苍生面色多。
谒杨忠悯公祠
作者：鄂尔泰
朝代：清

司马分曹日，批鳞再见时。求仁原自主，得死更何辞。十罪弹文在，千秋正气垂。只今瞻庙貌，顽懦有馀悲。
赠学使中丞法渊若
作者：鄂尔泰
朝代：清

已教干莫息锋铦，辙遍江南众所瞻。除却诗篇何有癖，独于山水不能廉。瘴烟蛮树棠阴在，绛帐春风画戟兼。今日相逢共尊酒，形骸脱略两无嫌。
赠方望溪
作者：鄂尔泰
朝代：清

《六经》治世非土苴，相期津逮窥垠涯。抉经之心不易得，词林文苑徒纷拿。《博物》但解辨鼮鼠，《搜神》或诧名驺牙。心井逼塞航断港，银海掉眩生狂花。此曹正坐读书误，遗弃根本搜蘖芽。桐城望溪我老友，学崇中正防奇邪。说经铿铿究终始，尤于《三礼》咀其华。《曲礼》增删繁就简，《正义》参订蓬扶麻。群书穿穴寻圣奥，下帘每听鼓三挝。方今重轮陛下圣，五纬顺序曜帝车。致君尧舜诚有术，许身稷、契非矜夸。天地人祀各适职，往谐秩宗帝女嘉。惟寅惟清恭朝夕，诏兼书局穷罗爬。吾衰旧闻苦荒落，妄冀邃密商量加。间送一难辄许可，琼琚乃报投木瓜。姚姒上溯下闽洛，青镜恐蚀妖虾蟆。岂邀名誉嗣圣德，宁望荒远登羲娲。所贵经学适时用，瞑坐矐若翻金鸦。委蛇退食时过我，剧谈恒瀹头纲茶。翛闲依然两学士，相视一笑无喧哗。张苍伏胜暨辕固，经儒往往臻耆遐。朝廷会行乞言礼，洗爵君且斟流霞。
赠法海联
作者：鄂尔泰
朝代：清
体裁：联

除却诗书何所癖；独于山水不能廉。
送查大冢宰领大将军敕出嘉峪关
作者：鄂尔泰
朝代：清

宣麻西下领诸侯，小驻筹边望戍楼。关塞地连青海曲，营屯人过赤金头。旌旗一变思干羽，挞伐重光问虏酋。高筑受降功倍远，期君饮至赴皇州。
郊行示耕者
作者：鄂尔泰
朝代：清

肩舆咿哑踏春圻，菜麦青黄二月时。漫道杏花初课雨，早看柳影半垂枝。一犁自足田园业，千耦同歌亚旅诗。陇畔小民须力作，穷檐辛苦圣人知。
闱中述怀柬同事诸君子
作者：鄂尔泰
朝代：清

寂静春闱春意深，模糊老眼怯春阴。四千四百有奇卷，二十二人同此心。屏绝丕休求正士，别裁苗轧得无音。三条烛烬前尘梦，坐对奎堂思不禁。
马跑泉
作者：鄂尔泰
朝代：清
体裁：五言律诗

岭开传汉代，树老自何年？寺出层云外，泉流古佛前。落花浮涧水，飞鸟破溪烟。独坐幽篁里，悠然憩众缘。
武侯祠联
作者：鄂山
朝代：清
体裁：联

望重南阳，想当年羽扇纶巾，忠贞扶季汉；泽周西蜀，爱此地浣花濯锦，香火拥灵祠。
和阗吟
作者：鄂忻
朝代：清

却喜桑麻地，经年无客过。大都春雨少，惟有夏云多。秋日光偏洁，冬时气亦和。葫芦争取水，来往汲清波。
登秘魔崖
作者：鄂忻
朝代：清

山深寂人语，但闻野鹊喧。鸟道横虚空，孤云若可扪。断崖石室秘灵怪，潭中水落苍龙奔。长风浩浩吹我身，飘然直上临天门，下视城郭涨红尘。大呼仙人鬼谷子，相与结伴登昆仑。
再咏潭柘寺
作者：鄂恒
朝代：清

龙潭喷雪响潺潺，柘树栖残野鹤间。满径白云凉古寺，四围红叶艳秋山。荷樵人语斜阳外，采药僧归积翠间。到此利名心尽洗，好参佛偈驻衰颜。
山寺坐雨
作者：鄂恒
朝代：清

村昏雨不开，轻烟忽相接。山寺暮钟天，萧萧落黄叶。
徐州
作者：鄂恒
朝代：清

作镇何人铸铁牛，波涛声里出徐州。万重翠嶂横堤起，千里黄河抱郡流。危堰树阴平寺塔，乱帆云影落城楼。蛟龙窟压闾阎宅，多小居人未解愁。
拟山居晚兴
作者：鄂恒
朝代：清

空山绝人迹，终日不开门。落照当高树，炊烟带远村。渡头秋水涨，沙上暮鸦屯。月出田家约，陶然倒酒樽。
挽何凌汉联
作者：鄂恒
朝代：清
体裁：联

一品荷殊荣，文望官声，端谨咸钦臣节粹；千秋逢异数，崇衔美谥，幽冥应感圣恩深。
晚过易水吊荆轲
作者：鄂恒
朝代：清

夕阳欲堕天茫茫，风狂振地惊沙黄。易水当前忽横道，寒流呜咽摧肝肠。忆昔荆轲自此去，悲歌见志慨以慷。誓不生还报太子，冲冠怒已倾秦皇。献图上殿舞阳怯，霜锋陡闪虹霓光。祖龙绕柱骇且走，虎狼不得夸刚强。吾谋不就吾死耳，受恩敢以头颅偿。食人之食死人事，壮哉此语卿能当。或云计则谬，剑术非其长。责人无难古所病，懦夫壮士谁低昂。六国谋臣尽踵此，岂待楚火焚咸阳。英雄报君只有死，利钝成败归苍苍。此时月出寒于霜，欲持杯水酬国殇。冰澌凛冽手易伤，吊古不见空徬徨。北风复起号枯杨，恍闻击筑声悲凉，壮魂或来依我傍。
雨后抵观音门
作者：鄂恒
朝代：清

簇簇排红树，行行傍翠岩。烟波摇古郭，江雨落春帆。路滑难移屐，寒轻不著衫。乌衣相识燕，樯上话呢喃。
静夜
作者：鄂恒
朝代：清

晚风吹落叶，音彻空斋静。天际片月来，树林荡蔬影。四邻悄无声，沈沈夜方永。焚香侧书坐，镫青竹床冷。理从微处悟，趣向间中领。叹息将何言，晓钟下西岭。
故人芳履安子昆季同时入泮诗以励之
作者：鄂洛顺
朝代：清

世泽从来瑞应殊，文光今见耀双珠。影联泮水辉相映，香发芝兰韵不孤。簇簇喜看盈彩仗，煌煌争见霭庭衢。定知秋榜兼春榜，鹓鹭仙班总并驱。
九日滇府南楼
作者：鄂貌图
朝代：清

来登百尺楼，举目见梁州。山峻环滇海，云低压瘴流。一生常作客，万里共悲秋。不有尊中酒，难忘六诏愁。
人日
作者：鄂貌图
朝代：清

禁城人日物华同，百感何来逐晓风。不解破愁还是酒，谁怜作客已成翁。尊前彩胜烟尘外，梦里乡园羽檄中。独坐阳和舒啸咏，梅花纸帐夜镫红。
楚泽凯旋和王郡守韵
作者：鄂貌图
朝代：清

辰阳十月菊丛芳，策马归来自夜郎。战绩共歌周召虎，经生犹识汉京房。五溪浪静梅将白，二酉烟消酒半黄。截罢长鲸烟水阔，好招鸿雁到潇湘。
赠客忆乡
作者：鄂貌图
朝代：清

万国风尘际，迢迢别雁行。故园春草满，客署晚云凉。梦破三更月，花开两地觞。归期无定日，空感鬓边霜。
丁巳春喜汤惕庵道兄两贤郎贯人硕人至自闽中即别之楚
作者：释今无
朝代：清
体裁：五言律诗

长年怀好友，不意见双珠。离乱移乡井，辛勤结草闾。琴书供少壮，丘壑老吾徒。别去苍茫际，家声起大儒。
丁酉九日南还别剩师叔
作者：释今无
朝代：清
体裁：五言律诗

雁碛寒沙白，云峰野烧红。风声皆向北，人意未离东。锡振边尘落，书缄血泪空。依依看寸晷，愁听暮天钟。
丁酉生日宿沈阳南塔寺
作者：释今无
朝代：清

傍寺逢生日，趋庭忆往年。既无酬下地，犹自戴皇天。断戍荒烟合，孤城乡月悬。此时珠海上，清切乱啼鹃。几日为儿女，十年独苦辛。春云枯冢树，流水石梁人。侍烛遥归夜，悲天厌有身。幸还依塞下，犹自问迷津。
丁酉生日宿沈阳南塔寺·其一
作者：释今无
朝代：清
体裁：五言律诗

傍寺逢生日，趋庭忆往年。既无酬下地，犹自戴皇天。断戍荒烟合，孤城乡月悬。此时珠海上，清切乱啼鹃。
丁酉生日宿沈阳南塔寺·其二
作者：释今无
朝代：清
体裁：五言律诗

几日为儿女，十年独苦辛。春云枯冢树，流水石梁人。侍烛遥归夜，悲天厌有身。幸还依塞下，犹自问迷津。
七月四日诸公集塔下喜雨之作
作者：释今无
朝代：清
体裁：七言律诗

蓬莱水浅燄阳天，欲乞真经纸上传。社有莲花惭慧远，人多元亮只清泉。片云入座秋生袂，一雨倾盘玉满川。当宁忧民应志喜，秋登还是太平年。
万安道中
作者：释今无
朝代：清
体裁：七言律诗

黄菊芳菲雁已过，山城吹笛引悲歌。十年苦累空成梦，万里投人更若何。露宿白鸥霜月冷，村藏红树锦云多。久将幻境同儿戏，一任前缘佛与魔。
三桥赠别王太初
作者：释今无
朝代：清
体裁：五言律诗

相逢俱万里，分手向三桥。山势背人远，车声入梦消。砂红勾漏重，发白故乡遥。日暮孤征酒，愁心尔可浇。
上河采莲行
作者：释今无
朝代：清
体裁：古风

长干六月莲花开，九衢烁石飞尘埃。清凉自可消热恼，至今奇异抽莲台。上河种莲莲千顷，独有一池最清冷。五花一蒂间红黄，或三或九相牵引。更有垂头照水莲，花头在水蒂在天。瓣剪轻罗千叠细，香留湿露半铢妍。世间物理须平常，一花一蒂自相当。譬如百工各一艺，流行王泽称安康。即使一蒂悬二花，并头已足使人誇。三五钩连至九瓣，真疑玉阙开天葩。周公多才复多技，若无其德才则累。对花不觉惜花奇，以理求之或相似。柳子上河访友归，说花真使心魂飞。兼言一士能扛鼎，直气不剉与身肥。青原瀑布开生面，曾驱五虎出山嵋。鸡鸣半叶即淩风，一见未语知猿公。相携池畔寻菡萏，四枝照水新芙蓉。池上主人叉腰立，对花与之施长揖。最嫌礼数缚人情，怒气横生手以戟。转盻之间池水沸，莲花出水香流地。力士早曾脱巾舄，水中那得藏蛟兕。今春碣石归金陵，风尘困折意难清。忽闻奇事探奇赏，烦襟荡涤归清溟。嗟吁中和祥瑞被草木，何不直与万姓消刀兵。
上滩
作者：释今无
朝代：清
体裁：七言律诗

一滩才到又酸辛，倾侧何曾敢动嗔。手捉竹篙供野哭，身流珠汗苦横陈。精神斗石兼斗水，贾货行冬又行春。博望天河当日去，撑槎未审是何人。
上飞来寺
作者：释今无
朝代：清

数日逃人外，欣无礼法拘。披衫登古寺，赤脚看江鱼。亭记归猿迹，门仍拒盗馀。既看风境异，鬓际亦难如。石响山泉沸，台擎野果铺。峡风刚自起，舟子急相呼。眼挂杨朱泪，身依晋鄙符。自由何日得，对境倍踌蹰。
上飞来寺·其一
作者：释今无
朝代：清
体裁：五言律诗

数日逃人外，欣无礼法拘。披衫登古寺，赤脚看江鱼。亭记归猿迹，门仍拒盗馀。既看风境异，鬓际亦难如。
上飞来寺·其二
作者：释今无
朝代：清
体裁：五言律诗

石响山泉沸，台擎野果铺。峡风刚自起，舟子急相呼。眼挂杨朱泪，身依晋鄙符。自由何日得，对境倍踌蹰。
与张总戎登虎头门望海
作者：释今无
朝代：清

南渎波涛此独深，廿年怀想始登临。建牙愈觉军威壮，望月先为海气侵。变幻龙鱼看易失，漂零天地信难寻。鸱夷漫说功成去，满目云烟有古今。碧霄万里印沧波，始信人间路尽讹。云结楼台鳌背阔，风摇星宿浪纹多。马援自古誇铜柱，懒瓒那知恋玉珂。最爱閒眠烟水际，却同博望泛天河。身摇玉镜步罡风，千折烟涛有路通。石吼鼋鼍云是雨，营围鹅鹳木为龙。天开日出疑蓬岛，茗熟诗成对碧空。此处尚无桑柘事，不须麟阁话军功。
与张总戎登虎头门望海·其一
作者：释今无
朝代：清
体裁：七言律诗

南渎波涛此独深，廿年怀想始登临。建牙愈觉军威壮，望月先为海气侵。变幻龙鱼看易失，漂零天地信难寻。鸱夷漫说功成去，满目云烟有古今。
与张总戎登虎头门望海·其三
作者：释今无
朝代：清
体裁：七言律诗

身摇玉镜步罡风，千折烟涛有路通。石吼鼋鼍云是雨，营围鹅鹳木为龙。天开日出疑蓬岛，茗熟诗成对碧空。此处尚无桑柘事，不须麟阁话军功。
与张总戎登虎头门望海·其二
作者：释今无
朝代：清
体裁：七言律诗

碧霄万里印沧波，始信人间路尽讹。云结楼台鳌背阔，风摇星宿浪纹多。马援自古誇铜柱，懒瓒那知恋玉珂。最爱閒眠烟水际，却同博望泛天河。
与胡潜夫乞药戏赠
作者：释今无
朝代：清
体裁：古风

借问胡潜老，如何药似神。一杯才仰饮，五内觉津津。须臾谷气次第出，博山沉麝那能敌。胸中积滞得轻松，虽留微痛意已适。夜来齿腭发澹味，舌根却似寒泉洗。澹极依稀翻胃来，寒热之气想分开。今日更乞下一帖，午后便欲得煎煨。除痛除澹最要紧，二竖若去即安枕。药赋烦君念一遍，轻重加减见本领。医王之手见高处，医王兼更有佳句。昨闻和得岑字诗，悤悤未问君已去。诗学离骚让楚中，楚歌一起皆天风。离奇崒嵂兼光怪，使人读之声浑雄。豫章未必胜楚材，此事还须自问公。费君之药亦此事，病根无日得轻利。一捧楚诗开口笑，邪风尽入病难料。药囊更蓄五色线，肠若断时君不见。但闻推折擘缯声，须君下手如飞箭。
与诸子宿万鍊师道院赏月
作者：释今无
朝代：清
体裁：七言律诗

千门月色石城头，虎踞关前此夕秋。碧海路漫归梦远，玉虚天阔露华流。潭龙欲醒珠偏洁，洞鹤长鸣韵更幽。却怪同游赊酒客，纵横杯杓使人愁。
与诸子登飞来寺至半山怯风而返
作者：释今无
朝代：清
体裁：七言律诗

三年重此驻扁舟，一样登临两样愁。力尽已无高峡气，情深空对大江秋。丝丝短鬓朝霜薄，黯黯寒云下界浮。因向此中思半响，人间那得几淹留。
且过庵
作者：释今无
朝代：清
体裁：五言律诗

多病无閒兴，虽閒不杖藜。虎过窗外见，鸟宿枕边啼。道以支离减，心因曲折迷。平生多意气，徒自笑醯鸡。
丘太史曙戒同汪汉翀周鹤田见过王伯子亦忽至自琼州喜赋
作者：释今无
朝代：清
体裁：七言律诗

春波明媚捧仙舠，猎猎摩空鹤盖摇。圭组情深怜物外，鹿麋步懒愧高霄。座中惊散阳春调，钵底盛多白玉瑶。更喜琼南王大令，双凫如鹤到偏遥。
丘太史曙戒过访海幢将归风雨大作留同王震生程周量梁兰友梁芝五澹归夜话分赋
作者：释今无
朝代：清
体裁：古风

峣嶷岗埠精庐隐，百雉斜临高幡引。入树蝉声尽日长，流涎衲子香炉冷。幰盖华轩藻寺门，鸟窠倒履迎旟隼。白傅裴休俊玉容，烟霞洒落生心腔。青云自合腾圭璧，禅机旋转光玲珑。柱杖芭蕉非我与，金山玉带解诸公。琢成楮叶杂春芽，绝肖何必青莲花。老僧瞺瞪不得语，自然白石成丹砂。五马催呼归兴失，三门移睇浮云黑。零陵山石自纷飞，金波昨夜先离毕。咫尺烟涛上下翻，鼋鼍吐电蛟龙泣。憍尸迦主献瞿昙，阿修罗殿满剑戟。隐几更坐成欢笑，本来面目一时得。血红鲤眼寒光闪，海飙几阵连天捲。不劳石汁铸琉璃，平地贝阙生光辉。缩脚抠衣不及语，双门乍启真珠飞。秉烛高谈幽思动，含毫扫纸抒冰姿。冰姿自带漭泱色，万顷沧溟归一滴。芥子空穴驻须弥，笔端三昧通禅力。痴憨犹不许旁观，木枕才醒东既白。津吏频呼渡头船，芳尘杂沓凌朝烟。心赏窈蔼不可期，廊庙山林齐置之。分襟熊轼拥前驱，始知贵贱忘多时。
东平遇雪
作者：释今无
朝代：清
体裁：七言律诗

东平山路石钩连，百里荒凉尽废阡。古庙门前留碧树，行人雪地裹红毡。天无半日温晴意，人定三冬去住缘。却比梅花寒彻骨，飘摇轻薄客心前。
中秋泊济宁
作者：释今无
朝代：清
体裁：五言律诗

世上中秋节，征人万里情。可怜一夜月，尽向客途明。樯入山东影，江流辽海声。篷头深默坐，细碎问平生。
临峄山湖
作者：释今无
朝代：清
体裁：五言律诗

大湖千里驻，一气上洪濛。色变翔麟野，波连辨马峰。天寒乾草木，云暗蛰蛟龙。吾道风尘在，仙槎不可从。
为刘子两大命名示此
作者：释今无
朝代：清
体裁：五言律诗

大道原无二，期君两大之。玉堂云起日，宝地月明时。随步堪闻桂，趋庭可学诗。圣贤皆努力，才气正相宜。
举稚鸡
作者：释今无
朝代：清
体裁：七言律诗

坠羽虚弯怯未伸，相怜此际觉情真。回看六日悲同汝，幸得馀生复仗人。日料且分檀越米，年光难逐老僧春。处宗未必长为吏，禅几吟窗可话频。
之连阳乞食至焕之元戎镇中先成二律
作者：释今无
朝代：清

筼筜无实凤先饥，况复川原有鼓鼙。客里眠云浮小艇，意中求友见长霓。廿年讲席心常苦，八座军容气正威。花满湟川春草绿，玉篸瑶巘正相宜。结束前冬未可行，岂因乞食始寻兄。忘形自得筹生理，讲学尤当见练兵。花暖三春香鼓角，星悬一室慰心情。匡时建策悤忙甚，话彻多年付醉醒。
之连阳乞食至焕之元戎镇中先成二律·其一
作者：释今无
朝代：清
体裁：七言律诗

筼筜无实凤先饥，况复川原有鼓鼙。客里眠云浮小艇，意中求友见长霓。廿年讲席心常苦，八座军容气正威。花满湟川春草绿，玉篸瑶巘正相宜。
之连阳乞食至焕之元戎镇中先成二律·其二
作者：释今无
朝代：清
体裁：七言律诗

结束前冬未可行，岂因乞食始寻兄。忘形自得筹生理，讲学尤当见练兵。花暖三春香鼓角，星悬一室慰心情。匡时建策悤忙甚，话彻多年付醉醒。
乐说弟四十初度
作者：释今无
朝代：清
体裁：七言律诗

经文注就阁珊瑚，日日看山在画图。春树影分双眼碧，溪云气静万峰孤。衣披劫外花为褥，境印真机玉作符。三十有闻今四十，丛林尤爱得良模。
乙卯五月素敷谒选赴都相晤于九成台畔四十字赠行相喜相勉之私非四十字能尽然素敷随事躬省栽培德行虽得时向荣以慰北堂之欢又能端悫克慎不堕青云之志只在回光返照中耳
作者：释今无
朝代：清
体裁：五言律诗

道结莲花社，情连中表亲。有才堪入世，期汝岂同人。捧檄原高志，求官莫为贫。诗书敦至德，努力扇清芬。
乙卯人日泊皖城同葵轩总戎紫君文学登近江寺得春字
作者：释今无
朝代：清
体裁：七言律诗

登临此日正宜春，万里鲸波绝点尘。铜柱旧营高细柳，玉壶新月照归人。旌旗闪日遮龙藏，鹢鹳奔云逸凤津。剑阁燕然谁属笔，千秋大业始图麟。
乙卯小雪梦也与赵铁源典闱从敝院还遂抱恙欲不果花田之游予适亦感风寒梦也成二诗因以索和
作者：释今无
朝代：清

绕潭霜菊正相宜，好景依人不暂离。何事维摩称卧病，亦同衰秃及秋悲。远怀览胜情终急，短杖迎江步已迟。况复笳声传海国，几人文酒得追随。开怀毕竟是登临，客里奇书且莫淫。胠箧舟藏看转壑，炉烟累息见初心。禅关欲破修鲸梦，尔雅欣同小雪吟。他日南朝天监寺，与君长坐对枫林。
乙卯小雪梦也与赵铁源典闱从敝院还遂抱恙欲不果花田之游予适亦感风寒梦也成二诗因以索和·其一
作者：释今无
朝代：清
体裁：七言律诗

绕潭霜菊正相宜，好景依人不暂离。何事维摩称卧病，亦同衰秃及秋悲。远怀览胜情终急，短杖迎江步已迟。况复笳声传海国，几人文酒得追随。
乙卯小雪梦也与赵铁源典闱从敝院还遂抱恙欲不果花田之游予适亦感风寒梦也成二诗因以索和·其二
作者：释今无
朝代：清
体裁：七言律诗

开怀毕竟是登临，客里奇书且莫淫。胠箧舟藏看转壑，炉烟累息见初心。禅关欲破修鲸梦，尔雅欣同小雪吟。他日南朝天监寺，与君长坐对枫林。
乙巳三月石弟病愈入栖贤诗再送之
作者：释今无
朝代：清

又买江头上水船，春风逐日岸花鲜。才抛药盌身誇健，为爱名山力便全。荒草久嗟迷古砌，镰刀新刃让先鞭。岭南首刹成何用，岂及山中橹断泉。
乙巳三月石弟病愈入栖贤诗再送之
作者：释今无
朝代：清
体裁：七言律诗

又买江头上水船，春风逐日岸花鲜。才抛药碗身誇健，为爱名山力便全。荒草久嗟迷古砌，镰刀新刃让先鞭。岭南首刹成何用，岂及山中橹断泉。
九日和王仲锡宪长咏蝴蝶花限韵
作者：释今无
朝代：清

久知物化漫无归，纵对新妍意已微。窈窕有魂依月窟，凄清无叶补云衣。秦淮歌舞消兵火，东岱岩峦足蕨薇。处处名园应寂寞，野娥好自耐芳菲。垆头作伴未应归，乍立轻盈怯力微。不逐襄王成短梦，空教蒙叟换轻衣。名高花圃疑乌足，香度星垣侍紫薇。杨柳不须吹玉笛，芳华留取弄馀菲。十亩香斋蝶未归，碧云遮树路尤微。隔帘欲动虚经眼，并叶初浓照舞衣。一径情深南浦月，十年人老北山薇。蘧蘧已觉吾非我，忍摘轻盈伴夕菲。柔丽芳须懒未归，虚名似物亦轻微。宛疑神女阳台梦，澹著飞燕拂月衣。漫欲随蜂收绿蕙，何须避雀隐青薇。王孙万里难藏恨，合伴芊芊草色菲。昨宵华表鹤初归，拟共庄生话翠微。薄翅欲飞低日影，轻风徐过动人衣。春园举扇愁清梦，南国看花识紫薇。栩栩自忘萧索意，不须窗下伴芳菲。惆怅春园坐未归，月明随梦到金微。剪罗自觉轻能语，化吏何当幻舞衣。未上搔头惭茉莉，长凝香汗愧蔷薇。威蕤日影秋光薄，一并东篱色共菲。
九日和王仲锡宪长咏蝴蝶花限韵·其一
作者：释今无
朝代：清
体裁：七言律诗

久知物化漫无归，纵对新妍意已微。窈窕有魂依月窟，凄清无叶补云衣。秦淮歌舞消兵火，东岱岩峦足蕨薇。处处名园应寂寞，野娥好自耐芳菲。
九日和王仲锡宪长咏蝴蝶花限韵·其三
作者：释今无
朝代：清
体裁：七言律诗

十亩香斋蝶未归，碧云遮树路尤微。隔帘欲动虚经眼，并叶初浓照舞衣。一径情深南浦月，十年人老北山薇。蘧蘧已觉吾非我，忍摘轻盈伴夕菲。
九日和王仲锡宪长咏蝴蝶花限韵·其二
作者：释今无
朝代：清
体裁：七言律诗

垆头作伴未应归，乍立轻盈怯力微。不逐襄王成短梦，空教蒙叟换轻衣。名高花圃疑乌足，香度星垣侍紫薇。杨柳不须吹玉笛，芳华留取弄馀菲。
九日和王仲锡宪长咏蝴蝶花限韵·其五
作者：释今无
朝代：清
体裁：七言律诗

昨宵华表鹤初归，拟共庄生话翠微。薄翅欲飞低日影，轻风徐过动人衣。春园举扇愁清梦，南国看花识紫薇。栩栩自忘萧索意，不须窗下伴芳菲。
九日和王仲锡宪长咏蝴蝶花限韵·其六
作者：释今无
朝代：清
体裁：七言律诗

惆怅春园坐未归，月明随梦到金微。剪罗自觉轻能语，化吏何当幻舞衣。未上搔头惭茉莉，长凝香汗愧蔷薇。威蕤日影秋光薄，一并东篱色共菲。
九日和王仲锡宪长咏蝴蝶花限韵·其四
作者：释今无
朝代：清
体裁：七言律诗

柔丽芳须懒未归，虚名似物亦轻微。宛疑神女阳台梦，澹著飞燕拂月衣。漫欲随蜂收绿蕙，何须避雀隐青薇。王孙万里难藏恨，合伴芊芊草色菲。
九日留别吴太仆春坪
作者：释今无
朝代：清

自怜重九日，握别素心人。未饮茱萸露，先聆白雪音。潘花飞远瀑，卫玉映长林。自此起相忆，寒云万里深。少小事空寂，难为人世间。三年携策出，万里逐鸿还。白雪关门树，黄云塞上山。征途多感叹，幸一识韩颜。
九日留别吴太仆春坪·其一
作者：释今无
朝代：清
体裁：五言律诗

自怜重九日，握别素心人。未饮茱萸露，先聆白雪音。潘花飞远瀑，卫玉映长林。自此起相忆，寒云万里深。
九日留别吴太仆春坪·其二
作者：释今无
朝代：清
体裁：五言律诗

少小事空寂，难为人世间。三年携策出，万里逐鸿还。白雪关门树，黄云塞上山。征途多感叹，幸一识韩颜。
九日登高座寺
作者：释今无
朝代：清
体裁：七言律诗

已知秋色满江关，此意凭高益莫删。世乱恰当为客苦，山空愈觉背人閒。秦淮万户晴烟里，高坐孤亭落照间。事事顿令华鬓改，菊花应亦笑衰颜。
九日高文斗招同诸公登浮粟
作者：释今无
朝代：清
体裁：五言律诗

野色秋光满，亭高客望先。酒香茶盏缓，日煖菊花鲜。身世存微虑，山河带暮烟。不因佳节序，难得到名泉。
书生入戎马之场歌赠夏继先兼送还镇海安
作者：释今无
朝代：清
体裁：古风

君不见当年班生投笔起，骞腾宝剑驱千里。风云气节相激昂，富贵功名堪自取。伏生九十诵陈经，烈士敲碎玉壶冰。壮心不使暮年惜，绿发成名入青冥。我观夏生骨节奇，青衫弃却扬清徽。龙骧凛凛誇逸足，双瞳闪闪长庚微。经学丹青精以练，杜公武库何须羡。赞匡果毅取临时，金刚玉润如轰电。横海楼船见大旌，修成战具东瓯平。铜柱界边宽眼力，吟成好句彻沧溟。两年驻纛五羊东，扁舟萧寺时相逢。笑语但看鸥鸟下，此心不向时人通。牛头道者智威师，重岩学道悬雕弓。今日送君归旧镇，疮痍息后期芳踪。
予与陈梅臣别久矣喜得相见赠以诗时癸丑中秋也
作者：释今无
朝代：清
体裁：七言律诗

旧事难寻岁已过，翛然皓首对藤萝。英雄自古无知己，国士其如有命何。贫剩胸襟斟薄酒，勇无事物碍狂歌。身前身后浑如此，慧剑应须彻夜磨。
予二次入金陵礼塔俱从燕台南归心力折于风尘行踪挠于鼎沸不叹缘悭乃讼福薄偶为口占此不觉难吞之声
作者：释今无
朝代：清
体裁：五言律诗

廿载重过此，香花礼塔前。风尘孤影倦，星月瑞光悬。衣染琉璃滑，人多梵呗圆。撑持无胜福，暗泪愧诸天。
予欲复梅花庄已縳茅三间种梅数千本
作者：释今无
朝代：清

尚有梅村地，为椽可耦耕。身閒仙易得，心苦事难成。大屋悬长铎，低茅縳直绳。两般生趣味，一笑问溪声。已近朱明洞，仙炉在此间。更谁生白羽，只有换红颜。大药非凡宝，真心本至閒。徘徊迟语嘿，日影已衔山。絮薄轻难煖，山重静更寒。映花松户小，得月夜楼宽。石咽闻溪响，峰奇徙榻看。风炉长不断，沸水炙频乾。洞隐千寻磴，泉飞百道帘。乱藤愁力尽，急响觉神添。树曲盘无壤，厓棱洗去尖。几多青霭色，还向下方潜。
予欲复梅花庄已縳茅三间种梅数千本·其一
作者：释今无
朝代：清
体裁：五言律诗

尚有梅村地，为椽可耦耕。身閒仙易得，心苦事难成。大屋悬长铎，低茅縳直绳。两般生趣味，一笑问溪声。
予欲复梅花庄已縳茅三间种梅数千本·其三
作者：释今无
朝代：清
体裁：五言律诗

絮薄轻难煖，山重静更寒。映花松户小，得月夜楼宽。石咽闻溪响，峰奇徙榻看。风炉长不断，沸水炙频乾。
予欲复梅花庄已縳茅三间种梅数千本·其二
作者：释今无
朝代：清
体裁：五言律诗

已近朱明洞，仙炉在此间。更谁生白羽，只有换红颜。大药非凡宝，真心本至閒。徘徊迟语嘿，日影已衔山。
予欲复梅花庄已縳茅三间种梅数千本·其四
作者：释今无
朝代：清
体裁：五言律诗

洞隐千寻磴，泉飞百道帘。乱藤愁力尽，急响觉神添。树曲盘无壤，厓棱洗去尖。几多青霭色，还向下方潜。
予欲登飞来寺顶至半山亭怯风不能行不挂超汉自显三子掖之而下
作者：释今无
朝代：清
体裁：七言律诗

空山高望石磷磷，短杖支离已怆神。衰去久知非一日，病来犹仗汝三人。猿声空落枫枝冷，草阁斜悬霜气新。假我廿年完底事，莫教辜负翠屏春。
云罩寺
作者：释今无
朝代：清
体裁：五言律诗

渐到中峰顶，斜看众壑低。乱云攀不住，深雪忽然迷。涧涷千条合，松青万树齐。何当极高旷，独占蓟城西。
井陉道中
作者：释今无
朝代：清
体裁：五言律诗

边风扫北平，行人出井陉。斜阳悬马首，寒色拥邮亭。道拙心如水，愁多发欲星。从今归旧隐，麋鹿与松扃。
人日与诸子登观星台
作者：释今无
朝代：清

百尺悬梯上，千门映日开。山标天寿翠，江涌月明来。古戍流残雾，寒笳落早梅。璇玑看秘密，因忆古人才。新岁登临望，亭亭欲近天。帝城金凤阙，春气碧山烟。旷野连三晋，黄云出九边。客心消未得，怀抱只凄然。
人日与诸子登观星台·其一
作者：释今无
朝代：清
体裁：五言律诗

百尺悬梯上，千门映日开。山标天寿翠，江涌月明来。古戍流残雾，寒笳落早梅。璇玑看秘密，因忆古人才。
人日与诸子登观星台·其二
作者：释今无
朝代：清
体裁：五言律诗

新岁登临望，亭亭欲近天。帝城金凤阙，春气碧山烟。旷野连三晋，黄云出九边。客心消未得，怀抱只凄然。
从平圃入始兴江口
作者：释今无
朝代：清
体裁：五言律诗

雄州百馀里，平圃候鸡鸣。月照野云落，篮随官马行。舟胶初涷水，人过落滩声。两鬓看如此，行藏计未成。
从泊头登岸入山喜尹澜柱铨部拿舟而来次韵二章
作者：释今无
朝代：清

此间何事最相宜，不到仙山总未奇。万里高怀浮海得，三峰天路看云移。易寻药草供方术，难得秋光惬梦思。丰采文章高宇内，却从丹井订幽期。松杉万壑霭参差，目对飞云引兴奇。归洞古龙霞自拥，啼人仙鸟语频移。山公喜赴扁舟约，杜甫还吟补阙诗。廊庙山林齐一致，碧萝千尺已成丝。
从泊头登岸入山喜尹澜柱铨部拿舟而来次韵二章·其一
作者：释今无
朝代：清
体裁：七言律诗

此间何事最相宜，不到仙山总未奇。万里高怀浮海得，三峰天路看云移。易寻药草供方术，难得秋光惬梦思。丰采文章高宇内，却从丹井订幽期。
从泊头登岸入山喜尹澜柱铨部拿舟而来次韵二章·其二
作者：释今无
朝代：清
体裁：七言律诗

松杉万壑霭参差，目对飞云引兴奇。归洞古龙霞自拥，啼人仙鸟语频移。山公喜赴扁舟约，杜甫还吟补阙诗。廊庙山林齐一致，碧萝千尺已成丝。
从罗浮下山与张给谏相订度中秋于尹澜柱园亭张公以行止不果予独泛舟泊南海神祠上浴日亭同四藏自显自坚铁关诸子赏月
作者：释今无
朝代：清

月明万顷软琉璃，况复中秋色更宜。光怪尽随星汉上，襟期只有水云知。羞看岁去逢佳节，每叹心违过此时。独步古松苍莽际，轻衫微觉暗风吹。战月吟魂夜独醒，十年不到此孤亭。倒浮下界山沈海，直寄高空意入冥。乍出洞天箫管寂，忽当洪渤露华泠。官舟未许迟清话，狂简何人慰鹤形。
从罗浮下山与张给谏相订度中秋于尹澜柱园亭张公以行止不果予独泛舟泊南海神祠上浴日亭同四藏自显自坚铁关诸子赏月·其一
作者：释今无
朝代：清
体裁：七言律诗

月明万顷软琉璃，况复中秋色更宜。光怪尽随星汉上，襟期只有水云知。羞看岁去逢佳节，每叹心违过此时。独步古松苍莽际，轻衫微觉暗风吹。
从罗浮下山与张给谏相订度中秋于尹澜柱园亭张公以行止不果予独泛舟泊南海神祠上浴日亭同四藏自显自坚铁关诸子赏月·其二
作者：释今无
朝代：清
体裁：七言律诗

战月吟魂夜独醒，十年不到此孤亭。倒浮下界山沈海，直寄高空意入冥。乍出洞天箫管寂，忽当洪渤露华泠。官舟未许迟清话，狂简何人慰鹤形。
从韶州取道平圃
作者：释今无
朝代：清
体裁：五言律诗

趋陆持孤锡，依山逐二官。杉云寒影密，冬岭烧痕宽。石阁岏巑起，心情委曲难。几多行役意，都作住山看。
仞千以贺章见投短章答之
作者：释今无
朝代：清

砻得新硎振旧家，先行我已愧泥沙。神羊挂起无寻处，万斛天风吹海霞。支离久已蹶尘埃，蹀躞欣从大宛来。好领白眉归上界，天花填路鸟衔开。
仞千以贺章见投短章答之·其一
作者：释今无
朝代：清
体裁：七言绝句

砻得新硎振旧家，先行我已愧泥沙。神羊挂起无寻处，万斛天风吹海霞。
仞千以贺章见投短章答之·其二
作者：释今无
朝代：清
体裁：七言绝句

支离久已蹶尘埃，蹀躞欣从大宛来。好领白眉归上界，天花填路鸟衔开。
以松叶支棚纳凉
作者：释今无
朝代：清

未听松涛响，先邀松叶阴。引风疑作树，助竹亦成林。隐几能忘世，挥毫不用心。目前粗遣去，此外岂追寻。事歇心还歇，孤云自在流。清风收白汗，红日避高楼。聚叶喧檐鸟，投閒学水鸥。不须生羽翰，随地有沧洲。一木猿应喜，三秋暑未徂。片时收逝魄，终岁倦艰虞。月到阴还碎，云过气更殊。石能供卧枕，天地足蘧庐。
以松叶支棚纳凉·其一
作者：释今无
朝代：清
体裁：五言律诗

未听松涛响，先邀松叶阴。引风疑作树，助竹亦成林。隐几能忘世，挥毫不用心。目前粗遣去，此外岂追寻。
以松叶支棚纳凉·其三
作者：释今无
朝代：清
体裁：五言律诗

一木猿应喜，三秋暑未徂。片时收逝魄，终岁倦艰虞。月到阴还碎，云过气更殊。石能供卧枕，天地足蘧庐。
以松叶支棚纳凉·其二
作者：释今无
朝代：清
体裁：五言律诗

事歇心还歇，孤云自在流。清风收白汗，红日避高楼。聚叶喧檐鸟，投閒学水鸥。不须生羽翰，随地有沧洲。
以犹子昌贵受业于鹫月门人
作者：释今无
朝代：清
体裁：七言律诗

欲仗匡成授一经，在家犹子惜难成。宗衰尚自留残檗，僧老元无恋俗情。纵有材华嫌局蹐，只无衣食易漂零。随君趋步勤鞭策，久许儒门有典型。
伏波祠
作者：释今无
朝代：清
体裁：七言律诗

名祠衰草引颓垣，禹贡河山绝此峦。忆别楼船悲海气，看来铜柱泣王孙。朝廷版籍黎村渺，天地浮生马革存。千载英魂余欲奠，蘋蘩无力荐平原。
偕露庭松山诸子寻西山精舍
作者：释今无
朝代：清
体裁：五言律诗

卜室非求隐，扪心事正长。世人甘扰扰，吾道亦皇皇。草色连关塞，风声聚太行。行藏多悔吝，翻对汝曹伤。
兄弟入泮宫
作者：释今无
朝代：清
体裁：七言律诗

太乙光分照玉毫，蓬莱应得占金鳌。六朝藻丽原无匹，八代声华此独高。姓字双钩悬桂魄，鲲鹏六月起云涛。凌烟阁上连牛斗，喜见朱轮映锦袍。
先博山老祖于天启甲子书予贱名留从容庵壁间已五十年矣佛生老上座于甲寅七月归之于予作此谢之
作者：释今无
朝代：清
体裁：七言绝句

多时共住不知名，七十霜螺尚阅经。从此壁间无点画，抬头空阔眼尤清。
入肇庆峡
作者：释今无
朝代：清
体裁：五言律诗

西风斜入峡，反侧片帆收。怒浪先侵石，低沙不泊舟。云开雷划火，野旷雨迷牛。独数空江眼，浮沉万点沤。
入茌平
作者：释今无
朝代：清
体裁：七言律诗

初日晴明午夜阴，辛勤苦乐在天心。霜珠欲结先行雨，薄面旋融直到襟。路鬼易欺形已瘦，马蹄愁滑路难寻。相随徒侣无言说，各自胸中有故岑。
入龙潭看飞雨
作者：释今无
朝代：清
体裁：七言律诗

抱珠神物气何深，一喷寒厓万古阴。细碎远分青海色，玲珑高奏白头吟。谁当乱掇鲛人泪，未可轻言过客心。似望辽东华表上，千群鹤羽舞飞灊。
六贞词
作者：释今无
朝代：清
体裁：七言律诗

碧天无路水无情，六朵芙蓉一夜倾。未信香魂能啖虎，须知烈魄已干星。黄金乱世人难得，红粉捐生事易轻。好向苍梧最深处，几多衷曲诉娥英。
再游燕山
作者：释今无
朝代：清
体裁：五言律诗

又到佳山水，难为旧隐心。寻芳投北涧，选石得东林。地敞中原秀，峰环紫禁深。欲行情已怯，归路绕飞灊。
再过乱落星
作者：释今无
朝代：清
体裁：五言律诗

一去穷塞关，重来乱落星。云归山脚白，天入石门青。竦盻驱神远，深幽觉性灵。香风长不散，兰蕙满阶庭。
再过宝积寺
作者：释今无
朝代：清
体裁：七言律诗

又爱新泉试好茶，重寻卓锡破烟霞。千株春树半红绿，一径山云绝正斜。平水远看吞暮磬，微阳乍出见人家。主人相款馀清论，石磴风甜闻落花。
再过峄山
作者：释今无
朝代：清
体裁：七言律诗

马头北指峄山寒，廿载重过勒马看。信有风云藏石洞，愈怜霜雪打征鞍。一枝倦鸟栖还易，万里投人事较难。欲学小乘心未稳，只教客路自漫漫。
再题飞来寺壁
作者：释今无
朝代：清
体裁：七言律诗

十世为僧遍住山，个中宾主未容删。折芦碧海人犹去，负笈黄梅夜自还。隔岭暮猿无静泪，近江秋草有愁颜。他年若遂携瓢志，依旧题诗过此间。
净业庵
作者：释今无
朝代：清
体裁：五言律诗

五峰皆暮雪，八石尽朝烟。路转无人迹，溪寻见鸟眠。楸梧犹往日，钟磬是何年。一饭从僧乞，扶筇又渺然。
凤城归舟次石壁逢罗守阃学制野泊苶话
作者：释今无
朝代：清
体裁：七言律诗

春波明媚客途宽，忽得相逢野泊难。看鬓有谁怜老衲，问年无计惜穷官。閒云远远侵茶绿，春草茸茸着雾寒。吟尽奚囊好诗句，黄昏长薄散金盘。
出东平
作者：释今无
朝代：清
体裁：七言律诗

始知天地有浮萍，珠海翛然又玉京。大雪昨宵过泗水，小除今日出东平。艰难判就黄金骨，雨雪难消紫陌情。总是异乡无可恋，随行又作广南声。
出凤阳界
作者：释今无
朝代：清
体裁：七言律诗

马头堕月马蹄风，百计消磨一梦中。独树鹊鸣疑着意，远烟人去似行空。身同浮世名难就，心忆灵文愿未穷。不学文鸾栖碧树，却惭紫柏与苍松。
出山海关
作者：释今无
朝代：清
体裁：七言绝句

烽台推落乱栖鸦，向碛孤僧去日斜。目尽东来无马首，回头西望见人家。
凿龙池
作者：释今无
朝代：清
体裁：五言律诗

龙德宜趋下，寒潭万丈深。莫言云易老，须信石难沉。势转长空静，光回乱壑阴。何人观气宇，世外许相寻。
分水龙王庙
作者：释今无
朝代：清
体裁：五言律诗

水势盘涡转，河流至此分。北归趋碣石，南绕逗淮云。月落无全影，风生有乱文。辉煌临庙貌，千古镇波臣。
刘两大入学宫作此勖之
作者：释今无
朝代：清
体裁：古风

汝读圣贤书，当学圣贤理。理虽深无极，散在日用耳。醒心体高堂，束意遇近事。苟有欲为者，慎莫顺自己。今既入泮宫，居然青衿矣。功名岂有涯，所贵不在此。既喜居人前，不足便可耻。从今当勤学，奋志期兴起。逆意勿为苦，他日乐无比。黉门拜圣人，决定是君子。严父可趋庭，良师可奉侍。金声与玉振，于汝原可跂。我虽老比丘，亦羡天伦喜。父慈子则孝，此乐岂可拟。学成见于用，有光于国史。勿谓瀛洲远，便从今日始。
刘昆玉从关中来觅其伯祖同庵客生遗榇因得皈予座下别归诗以送之
作者：释今无
朝代：清
体裁：七言律诗

梦蝶幽人骨久寒，流离谁复哭云端。能来海角真痴绝，复典春衫识路难。佛种有缘终莫断，世间如幻好平观。送行赠汝真三昧，百八轮珠万里安。
初春送姚巨六邓立人归循州
作者：释今无
朝代：清
体裁：五言律诗

上国新杨柳，攀来带惠风。赠君从此去，春色正无穷。月过邮亭白，花经郡县红。甘泉知可献，那解叹飘蓬。
初秋夜怀山中诸兄弟
作者：释今无
朝代：清
体裁：五言律诗

黑水沙边路，终宵对月明。我无青嶂梦，谁有向秋情。塞草不成绿，孤松亦作声。几多旧朋好，何处话平生。
别吴特公
作者：释今无
朝代：清
体裁：五言律诗

语短爱君深，相逢直至今。不堪形片纸，况复付长吟。石路悬红日，青山惹素襟。世名终自得，犹未是予心。
别张子修
作者：释今无
朝代：清
体裁：古风

张子肮脏绝不羁，襟期独与山人知。弯弓跨马聊尔尔，种竹栽麻乃其宜。吁嗟张子奇不奇，世人皮相何足悲。大宋有僧交子修，崎岖同到琼之涯。我今事迹复类此，别去情深长相思。
别李旸谷
作者：释今无
朝代：清
体裁：五言律诗

谪宦南溟远，难为送别心。鬓毛愁自短，乡思感何深。剑怯龙泉号，声存太古音。谁犹轻世态，握我泪沾襟。
别洪培自
作者：释今无
朝代：清
体裁：五言律诗

子亦有馀致，烟霞得性灵。风流传旧日，才气发新硎。聚首宜秋月，分襟背落星。几多言外意，莫损柳条青。
别焕之到韶阳此寄
作者：释今无
朝代：清
体裁：七言律诗

柳丝长日漾风斜，乍尔扬帆意复嗟。说尽数年浑似史，住来一月宛如家。天开明月存肝膈，地拥惊雷足爪牙。每到两宗难喻处，红妆一曲映春花。
别王九如
作者：释今无
朝代：清

海势居然远，相看此共深。世人论交态，惟子许初心。独日窥行色，疏星散别襟。无言亦不可，愁绝为知音。有酒君且醉，醉来语话长。天性此时见，离情各自伤。萤微飞易远，霜薄气难当。不是无期别，山云信渺茫。
别王九如·其一
作者：释今无
朝代：清
体裁：五言律诗

海势居然远，相看此共深。世人论交态，惟子许初心。独日窥行色，疏星散别襟。无言亦不可，愁绝为知音。
别王九如·其二
作者：释今无
朝代：清
体裁：五言律诗

有酒君且醉，醉来语话长。天性此时见，离情各自伤。萤微飞易远，霜薄气难当。不是无期别，山云信渺茫。
别赵庭宜
作者：释今无
朝代：清
体裁：七言律诗

赋残穷鸟泪如麻，胜事回看日欲斜。岛上青山非赵土，津前桃叶少秦家。难将远恨频窥鬓，已是无园好种瓜。握别赠言原我事，愿君努力向烟霞。
别陈人白
作者：释今无
朝代：清
体裁：古风

我来海外交陈君，陈君明爽绝不群。煮茗夜谈日继之，眼昏喉尰犹未离。激昂大道无馀蕴，探颐至理尽精微。人生聚会如大梦，车尘之下不可知。陈君有文我能削，陈君有过我敢摘。陈君爱我非在此，我爱陈君亦如彼。有文有行世不少，功高名大看愈小。一身众患岂能当，予与陈君后话长。苦莫苦兮疹饥骨，余犹视之如饴蜜。乐莫乐兮拥舞女，余正视之如刀锯。我语陈君受不失，此情十分未去一。君不见海门之水深且宽，君不见五指之山高且嵂。山高河广会自稀，忠告之言莫置之。我今别君挥手去，相思常在月明时。
到辽阳呈剩师叔
作者：释今无
朝代：清
体裁：五言律诗

深雪夜行尽，严风昼复吹。尺书欣已达，稽首竟无辞。欲话匡山苦，徒令老大悲。未堪供棒喝，不是汾州儿。
北月
作者：释今无
朝代：清

飞埃不到碧霄圆，失队哀鸿畏入烟。须发似明还似暗，冰霜如割亦如燃。光浮斗柄人何远，影落关山恨独先。回首秦淮歌舞地，可堪皎洁酒楼前。高无山势冷无秋，碛阔空低揽客愁。去马不嘶霜箭急，征鸿频过羽声稠。飘多白雪光偏厚，涷尽黄河影不流。南国明珠应可惜，逢人只是暗中投。蹄轮终古绕秦川，冷落窥人缺复圆。吹笛带光侵肺腑，飞霜无地着云烟。人当乞食逢初乱，事不酬心付曩缘。收拾泪痕支瘦骨，鸡鸣应有向南鞭。昭关曾照伍家须，失路方惭镇海珠。镜破持来吾瘦矣，我安归处汝知乎。乌啼地阔愁如海，魂醒人孤影在湖。劫火又烧山泽涸，重骑羸马出皇都。丈夫原不事王侯，短发星星月一钩。事在乾坤人自老，道存丘壑我何求。蜿蜒山势寒流玉，寂寞僧怀似着秋。投得旅邸茅阁小，依稀疑是仲宣楼。
北月·其一
作者：释今无
朝代：清
体裁：七言律诗

飞埃不到碧霄圆，失队哀鸿畏入烟。须发似明还似暗，冰霜如割亦如燃。光浮斗柄人何远，影落关山恨独先。回首秦淮歌舞地，可堪皎洁酒楼前。
北月·其三
作者：释今无
朝代：清
体裁：七言律诗

蹄轮终古绕秦川，冷落窥人缺复圆。吹笛带光侵肺腑，飞霜无地着云烟。人当乞食逢初乱，事不酬心付曩缘。收拾泪痕支瘦骨，鸡鸣应有向南鞭。
北月·其二
作者：释今无
朝代：清
体裁：七言律诗

高无山势冷无秋，碛阔空低揽客愁。去马不嘶霜箭急，征鸿频过羽声稠。飘多白雪光偏厚，涷尽黄河影不流。南国明珠应可惜，逢人只是暗中投。
北月·其五
作者：释今无
朝代：清
体裁：七言律诗

丈夫原不事王侯，短发星星月一钩。事在乾坤人自老，道存丘壑我何求。蜿蜒山势寒流玉，寂寞僧怀似着秋。投得旅邸茅阁小，依稀疑是仲宣楼。
北月·其四
作者：释今无
朝代：清
体裁：七言律诗

昭关曾照伍家须，失路方惭镇海珠。镜破持来吾瘦矣，我安归处汝知乎。乌啼地阔愁如海，魂醒人孤影在湖。劫火又烧山泽涸，重骑羸马出皇都。
十一游罗浮诗
作者：释今无
朝代：清

十载登临兴，年年自不同。霞光明挂树，山气暗攻中。雨骤催溪涨，峰晴被雾笼。暝心归物外，谁是解谈空。久得归山意，真难说与人。野烧围岭背，耕犊破山唇。异草难求号，仙花只耐春。暂时高处望，又见下方尘。古木围林密，烟村此结茅。棘门杉叶缚，人面雨痕胶。箭镞涂生药，花枝挂劲矛。长将仙洞树，斫尽炙山庖。据树吾忘我，过桥影待人。突云欺袖入，侧帽闪风频。高鸟晴啼爽，长藤绿挂春。气微忻厌念，无力辨谁真。
十一游罗浮诗·其一
作者：释今无
朝代：清
体裁：五言律诗

十载登临兴，年年自不同。霞光明挂树，山气暗攻中。雨骤催溪涨，峰晴被雾笼。暝心归物外，谁是解谈空。
十一游罗浮诗·其三
作者：释今无
朝代：清
体裁：五言律诗

古木围林密，烟村此结茅。棘门杉叶缚，人面雨痕胶。箭镞涂生药，花枝挂劲矛。长将仙洞树，斫尽炙山庖。
十一游罗浮诗·其二
作者：释今无
朝代：清
体裁：五言律诗

久得归山意，真难说与人。野烧围岭背，耕犊破山唇。异草难求号，仙花只耐春。暂时高处望，又见下方尘。
十一游罗浮诗·其四
作者：释今无
朝代：清
体裁：五言律诗

据树吾忘我，过桥影待人。突云欺袖入，侧帽闪风频。高鸟晴啼爽，长藤绿挂春。气微忻厌念，无力辨谁真。
十八滩
作者：释今无
朝代：清
体裁：七言律诗

岩巉石脚水痕乾，咫尺危锋碎不难。轻点似添无力棹，乱流竟作有情澜。客程处处俱藏险，身累年年只未安。欲剪鬓丝消愤闷，五更衣帽斗人寒。
千山剩人和尚塔于大安十年矣无哭章庚戌寒夜梦出关门醒而情思缱绻追惟旧境缀之以词
作者：释今无
朝代：清

轻心曾度帝城春，无力空伤别后神。马上扬鞭裾是血，碛中回首路成尘。酒泉未可为僧舍，梅雨空教哭若人。宋玉有愁何处写，不禁风捲芰荷身。那堪回首望金微，路断龙堆鹤语稀。兔魄蚀云还有影，霜威侵树竟无枝。吟残白雪疑难老，葬得青山不当归。我亦雄心近消歇，空为儿女泪沾衣。天教斯道入蓬婆，微服何如赭服过。航海折芦人已去，充军说法事无多。披衣未可遮霜雪，破胆曾经混佛魔。自许一枝横古塞，至今金策挂庭柯。曾推万虑着方袍，踏海呈锥事事劳。几曲浩歌存大雅，一生禅语带离骚。疏狂文举材偏误，挫折元龙气尚高。一望穹庐烟火候，霜风如割落鸿毛。千峰同听大荒鸡，铁篴刀砧意尽迷。到处月眉遭鬼啖，总非人境怯乌啼。泪弹瀚海愁难远，日照天山冷易低。生死竟谁能预料，玉关只隔一丸坭。黄尘如雾透膏肓，五国城东月倍凉。天意或成高士志，鬼薪终觉罪名长。死鞋偷圹人还抽，生骨留金梦更狂。剪碎袈裟飞五色，化为蝴蝶到梅庄。铁骨难支未死时，朝昏同对泣涟洏。竟无好血生头发，博得虚名播口碑。响过驼驼霜路滑，寒侵毳帐夜床移。罗浮旧有安禅窟，一梦难成到翠微。西风吹海鸊鹈寒，几度魂飞绕大安。松柏绿高啼血鸟，河山红閟涌金盘。情怜儿女悲门祚，事近英雄惜羽翰。他日定乘批耳去，寸香还拜旧经坛。
千山剩人和尚塔于大安十年矣无哭章庚戌寒夜梦出关门醒而情思缱绻追惟旧境缀之以词·其一
作者：释今无
朝代：清
体裁：七言律诗

轻心曾度帝城春，无力空伤别后神。马上扬鞭裾是血，碛中回首路成尘。酒泉未可为僧舍，梅雨空教哭若人。宋玉有愁何处写，不禁风捲芰荷身。
千山剩人和尚塔于大安十年矣无哭章庚戌寒夜梦出关门醒而情思缱绻追惟旧境缀之以词·其七
作者：释今无
朝代：清
体裁：七言律诗

铁骨难支未死时，朝昏同对泣涟洏。竟无好血生头发，博得虚名播口碑。响过驼驼霜路滑，寒侵毳帐夜床移。罗浮旧有安禅窟，一梦难成到翠微。
千山剩人和尚塔于大安十年矣无哭章庚戌寒夜梦出关门醒而情思缱绻追惟旧境缀之以词·其三
作者：释今无
朝代：清
体裁：七言律诗

天教斯道入蓬婆，微服何如赭服过。航海折芦人已去，充军说法事无多。披衣未可遮霜雪，破胆曾经混佛魔。自许一枝横古塞，至今金策挂庭柯。
千山剩人和尚塔于大安十年矣无哭章庚戌寒夜梦出关门醒而情思缱绻追惟旧境缀之以词·其二
作者：释今无
朝代：清
体裁：七言律诗

那堪回首望金微，路断龙堆鹤语稀。兔魄蚀云还有影，霜威侵树竟无枝。吟残白雪疑难老，葬得青山不当归。我亦雄心近消歇，空为儿女泪沾衣。
千山剩人和尚塔于大安十年矣无哭章庚戌寒夜梦出关门醒而情思缱绻追惟旧境缀之以词·其五
作者：释今无
朝代：清
体裁：七言律诗

千峰同听大荒鸡，铁篴刀砧意尽迷。到处月眉遭鬼啖，总非人境怯乌啼。泪弹瀚海愁难远，日照天山冷易低。生死竟谁能预料，玉关只隔一丸坭。
千山剩人和尚塔于大安十年矣无哭章庚戌寒夜梦出关门醒而情思缱绻追惟旧境缀之以词·其八
作者：释今无
朝代：清
体裁：七言律诗

西风吹海鸊鹈寒，几度魂飞绕大安。松柏绿高啼血鸟，河山红閟涌金盘。情怜儿女悲门祚，事近英雄惜羽翰。他日定乘批耳去，寸香还拜旧经坛。
千山剩人和尚塔于大安十年矣无哭章庚戌寒夜梦出关门醒而情思缱绻追惟旧境缀之以词·其六
作者：释今无
朝代：清
体裁：七言律诗

黄尘如雾透膏肓，五国城东月倍凉。天意或成高士志，鬼薪终觉罪名长。死鞋偷圹人还抽，生骨留金梦更狂。剪碎袈裟飞五色，化为蝴蝶到梅庄。
千山剩人和尚塔于大安十年矣无哭章庚戌寒夜梦出关门醒而情思缱绻追惟旧境缀之以词·其四
作者：释今无
朝代：清
体裁：七言律诗

曾推万虑着方袍，踏海呈锥事事劳。几曲浩歌存大雅，一生禅语带离骚。疏狂文举材偏误，挫折元龙气尚高。一望穹庐烟火候，霜风如割落鸿毛。
午夜舟中暴雨
作者：释今无
朝代：清
体裁：七言律诗

阴霾结就笑天吴，众壑风鸣夜未徂。电划雷从头上过，雨来人似瓮中呼。野航支漏唯孤簟，沧海浮珠有画图。想见微明云欲曙，水痕处处隐平芜。
华首台
作者：释今无
朝代：清
体裁：七言律诗

花宫原自逼层霄，气压群峰见海潮。两道水龙争涧出，千年华首入云遥。松巅宿鹤鸣金磬，夜午过鸾响玉箫。伏腊敢忘珠浦月，寒香勤向影堂烧。
南池篇寿徐仲远
作者：释今无
朝代：清
体裁：古风

我住珠海旁，浪与仙城隔。海中有遗珠，清幽变烦杂。六月游宝水，夏云当眼白。天上石麒麟，招寻兴不窄。高树有凉风，清言无俗客。捧荔擘珊瑚，停杯摈琥珀。堂前软琉璃，微波连广陌。小舟一荡漾，心胸开万尺。碧树密相欹，锦鳞高自踯。时育乐鸡豚，后凋见松柏。眇小桃花源，荒唐鹿门宅。明敏道自通，爱广德乃怿。停停五色云，化为金凤翮。我非宝上人，看君尤逸格。花龛大品经，微言期探赜。赋此南池篇，霞觞添玉液。
南海神祠
作者：释今无
朝代：清
体裁：七言律诗

功齐玄默拥高幡，海色沧茫敞祀门。金殿气藏千族雨，玉舆神数百灵尊。怀柔代见存芳碣，崇秩今传出禁垣。禋类六宗蕃万姓，更谁憔悴走乾坤。
南海神祠
作者：释今无
朝代：清
体裁：五言律诗

隋唐遗一庙，香火历千秋。地足扶桑雨，山当大海流。读碑堪吊古，问树识蛮陬。正欲题诗去，笳吹起暮愁。
南海神祠次张给谏韵
作者：释今无
朝代：清
体裁：七言律诗

映庙波光色陆离，列朝典祀有崇碑。乘槎人到潮偏满，行雨龙归气更奇。青琐望高游屐远，紫芝秋老带云垂。维舟片刻登临意，四百山灵已蚤期。
卧月
作者：释今无
朝代：清

齁齁深入海天宽，露暗霜滋一衲单。树底烟生浮卫瓘，门前雪满见袁安。驼经马老鞭无力，弹鹊珠圆拾亦难。玉版牙床吾自有，祇愁钟动日初还。华山我亦羡希夷，却笑山公带接篱。鹤背霜添寒自惯，吴门练过梦先知。艰难普化摇铃日，潦倒神光断臂时。一色边中如放去，钝根犹觉九峰迟。
卧月·其一
作者：释今无
朝代：清
体裁：七言律诗

齁齁深入海天宽，露暗霜滋一衲单。树底烟生浮卫瓘，门前雪满见袁安。驼经马老鞭无力，弹鹊珠圆拾亦难。玉版牙床吾自有，祇愁钟动日初还。
卧月·其二
作者：释今无
朝代：清
体裁：七言律诗

华山我亦羡希夷，却笑山公带接篱。鹤背霜添寒自惯，吴门练过梦先知。艰难普化摇铃日，潦倒神光断臂时。一色边中如放去，钝根犹觉九峰迟。
厓门感赋
作者：释今无
朝代：清

孤舟又向海门过，旧事厓山感慨多。三十已怜添白发，千秋谁与泣铜驼。云埋断碣迂黄土，树掩离宫长绿罗。自古兴亡终若此，不须弹泪落沧波。当时十万尽沉尸，幼主孤臣异代悲。身世到今都是幻，江山终古不曾移。双厓浪打高陵草，万木风摇失古祠。忠义果能移国祚，夕阳斜照有残碑。
厓门感赋·其一
作者：释今无
朝代：清
体裁：七言律诗

孤舟又向海门过，旧事厓山感慨多。三十已怜添白发，千秋谁与泣铜驼。云埋断碣迂黄土，树掩离宫长绿罗。自古兴亡终若此，不须弹泪落沧波。
厓门感赋·其二
作者：释今无
朝代：清
体裁：七言律诗

当时十万尽沉尸，幼主孤臣异代悲。身世到今都是幻，江山终古不曾移。双厓浪打高陵草，万木风摇失古祠。忠义果能移国祚，夕阳斜照有残碑。
双寿
作者：释今无
朝代：清
体裁：七言律诗

银海沧波剩几寻，蓬莱云气足萧森。穿衫已爱群鸾翼，举案还同百岁心。松柏并高春色密，雪霜齐照月华深。只今谁献中和颂，连理枝生在碧岑。
双溪雨后暴涨
作者：释今无
朝代：清
体裁：七言律诗

天吴一笑溢双溪，春鸟绵蛮草色萋。舟入湟川云自厚，风回衡岳浪难低。洞门虎迹游龙卧，天上人家宿雾齐。万点山尖无觅处，樵歌人亦对吾迷。
口占
作者：释今无
朝代：清
体裁：五言律诗

天与孤僧便，萧萧一叶舟。月无通夕照，人有百般求。水鹤思量步，惊鱼造次游。自磨吾宝镜，高挂凤麟洲。
口占
作者：释今无
朝代：清
体裁：五言律诗

草色甘衰白，天涯兴正赊。马蹄出塞健，燕翼过江斜。舟忆秦淮水，杯思庙后茶。乱来成一笑，期我总无瓜。
古渡渔翁
作者：释今无
朝代：清
体裁：古风

归舟古渡头，水急沙力薄。参差水竹中，石头何磊落。高浪见渔翁，肤黑发益白。尽日守缯缴，交谈见素朴。称彼读书人，云是游仙客。家住河上村，近亦走风鹤。天不眷微生，难以事耕凿。膝边两小儿，食鱼弃鱼骼。岂知翁力竭，十缯九不获。世路多艰虞，人生苦缠縳。万事可镜心，兹游信行乐。
史庸庵太守以邢襄志见寄因赠
作者：释今无
朝代：清
体裁：七言律诗

邢襄久借淮南牧，端水搴帷万里同。五马共吟高李白，专城异绩继包公。矶边掷研江潭碧，秋里书怀岭树红。萧寺锦笺传秀句，一天明月想云中。
合浦歌为强佑人寿
作者：释今无
朝代：清
体裁：古风

青婴池水清而丽，大珰老蚌潜千岁。天涯亭畔岸不枯，珊瑚树上巢翡翠。数百年间事亦奇，珠玉无知亦有知。长官意大此珠少，月照珠池波渺渺。淮夷之蠙独擅名，蓬苇参天铜柱小。钦州竹马迎偏早，要芟还珠亭上草。孟尝陶弼几时来，一探深渊誇至宝。关西将军颇少年，分竹策马珠池边。明透之性掩珠光，叱咤左右河海忙。朝餐晚餐萱草根，辕门日静甑生尘。池里珠还千万斛，将军碎之其如粥。地小材大用不尽，閒时把笔娱心目。笔端一落绝惊人，不是颜骨决柳筋。立功归来绣佛前，綵衣五色斑襕鲜。至性夙敦过颜闵，几回感我呼高天。人生重节乃豪雄，看君坚固昆吾铜。览揆为君说此篇，春风恰好吹华筵。烧残银烛渡江来，月高与尔谈深禅。
同寓诸夜入蓝田
作者：释今无
朝代：清
体裁：五言律诗

人当蓝水去，月向蓟门明。寂寞应吾道，艰难见尔情。云深茅店路，霜落板桥声。犹幸临岐夜，山夫伴此行。
同王仲锡观察泊海珠寺听遣幻诗得寒字且约游安期岩
作者：释今无
朝代：清
体裁：七言律诗

水石波翻只未安，叩舷歌彻海风寒。蓝田玉冷烟千顷，沧海珠明月一丸。说幻可堪悲去住，忘情未许到衣冠。登临更订安期胜，拟向丹梯接羽翰。
向有夏鹾使官署一鹤自来梳翎对舞自是主人烟水之情得之独深九皋之和行将高远五十六字奉赠奉贺
作者：释今无
朝代：清
体裁：七言律诗

使君丰骨最相宜，特出仙庭伴素姿。舞影且看三岛远，依人独与七贤期。玉箫听彻原非梦，华柱啼残欲向谁。不寂不喧官署好，此中怀抱任离披。
吴伯子候榜五羊过宿此赠
作者：释今无
朝代：清
体裁：七言律诗

秋水文心自售时，却欣相见慰离思。十年谑语悬高座，半世交情许独知。割肉无心齐宰社，冲天有翼寄修篱。可能老去探玄理，此外风尘何所期。
吴司李锦雯偕令弟我蕃并陆丽京张宗绪顾祥士过访
作者：释今无
朝代：清

霜菊荒三径，冰壶共一船。綵云看满地，奇蕊落诸天。道见祥刑合，名先大雅传。山僧禅悦里，得结此中缘。世路劳车马，清言重缙绅。居心原有地，君虑自无尘。古佛仪犹在，苍生望又新。群公兼此意，慧远亦亲人。
吴司李锦雯偕令弟我蕃并陆丽京张宗绪顾祥士过访·其一
作者：释今无
朝代：清
体裁：五言律诗

霜菊荒三径，冰壶共一船。綵云看满地，奇蕊落诸天。道见祥刑合，名先大雅传。山僧禅悦里，得结此中缘。
吴司李锦雯偕令弟我蕃并陆丽京张宗绪顾祥士过访·其二
作者：释今无
朝代：清
体裁：五言律诗

世路劳车马，清言重缙绅。居心原有地，君虑自无尘。古佛仪犹在，苍生望又新。群公兼此意，慧远亦亲人。
吴采臣粮宪约同入雷峰官舟先发
作者：释今无
朝代：清
体裁：七言律诗

芙蓉蘸水曲江逢，逸兴遄飞过碧淙。先我锦帆分野色，知公新趣逗樊笼。排云击节波千顷，策杖寻僧月一峰。终岁鼓鼙人事改，相随真觉此情浓。
吴锦雯司李以诗见怀短章答之
作者：释今无
朝代：清

一围火聚一团冰，宦况閒情两道平。平反十年春气满，须眉璎珞自然成。贝叶勤翻案牍边，消残苦乐对高天。灵光万丈无寻处，端水清清到几筵。文心原在此中来，一拨明珠眼自开。愧我棒头山信短，为君斫额在蓬莱。
吴锦雯司李以诗见怀短章答之·其一
作者：释今无
朝代：清
体裁：七言绝句

一围火聚一团冰，宦况閒情两道平。平反十年春气满，须眉璎珞自然成。
吴锦雯司李以诗见怀短章答之·其三
作者：释今无
朝代：清
体裁：七言绝句

文心原在此中来，一拨明珠眼自开。愧我棒头山信短，为君斫额在蓬莱。
吴锦雯司李以诗见怀短章答之·其二
作者：释今无
朝代：清
体裁：七言绝句

贝叶勤翻案牍边，消残苦乐对高天。灵光万丈无寻处，端水清清到几筵。
周长孺过谈灯下口占贻之
作者：释今无
朝代：清
体裁：七言律诗

湖海飘残意转深，归来未肯息长林。青衫拭尽新亭泪，白水难忘旧日心。云过草堂时倚剑，鸿鸣秋浦罢弹琴。分明不羡无生理，相对惭予乏好音。
和丹霞天老人送澹西堂韵
作者：释今无
朝代：清
体裁：七言律诗

锦水桃花二月春，双收人境未全贫。问年行道师黄檗，入谷耕云让子真。黑月急猿啼峡雨，逐人破衲洗江尘。明霞十亩归前浦，独笑支离老此身。
和吴采臣大参韵送金共玉赴广西臬署
作者：释今无
朝代：清
体裁：七言律诗

十载相依忍别离，梅花初发雁翔时。材当万里祥刑起，路近三台玉阙知。酒向苍梧移浩荡，人怀粤峤意淋漓。阴符黄石兼心地，借箸真堪佐大师。
和吴采臣粮宪九日书怀
作者：释今无
朝代：清

秋江云物向人佳，转觉空濛动素怀。九陌行尘驱铁马，三山仙路隔芒鞋。鲈莼不用催归桨，蒟酱聊同赋水涯。海上青骡原健足，肯教身世叹秦淮。暂时抱膝此情佳，落落丹枫伴客怀。赋就江南文思拙，望穷塞北雁行乖。岛中日月留银瓮，世上风尘惜铁鞋。洞鹤不来金薤冷，敲冰谁热品头柴。
和吴采臣粮宪九日书怀·其一
作者：释今无
朝代：清
体裁：七言律诗

秋江云物向人佳，转觉空濛动素怀。九陌行尘驱铁马，三山仙路隔芒鞋。鲈莼不用催归桨，蒟酱聊同赋水涯。海上青骡原健足，肯教身世叹秦淮。
和吴采臣粮宪九日书怀·其二
作者：释今无
朝代：清
体裁：七言律诗

暂时抱膝此情佳，落落丹枫伴客怀。赋就江南文思拙，望穷塞北雁行乖。岛中日月留银瓮，世上风尘惜铁鞋。洞鹤不来金薤冷，敲冰谁热品头柴。
和吴采臣粮宪吊素馨墓
作者：释今无
朝代：清
体裁：七言律诗

香骨全消化紫霓，千年陈迹草萋萋。冰衫尚怯花魂薄，月影还疑雪夜迷。长袖风难回白日，时王力不到黄坭。芙蓉岁岁秋江上，一度来僧惜杖藜。
和吴采臣粮宪春日偕两令君令甥及诸公过游予他出乘予新制舟至大通寺
作者：释今无
朝代：清

三春未得晴明候，此日初开江上云。南浦烽烟悽未断，西樵山色尽平分。呕哑尚觉渔能乐，潇洒应知鹤不群。共有仲宣楼上意，书成词赋孰如君。无因乞食见高幡，村落萧条动世尊。偶策竹筇趋客舍，倒迎草履失山门。莺啼绿树声初滑，兴引红云日未昏。独酌浊醪閒引领，海天碧尽自无痕。琵琶洲接海潮湾，东望烟花惨客颜。蟹舍倾斜迷日月，军书旁午阻云山。静看鸥鹭皆忘水，暗惜风尘忆闭关。丛桂暂时羁绊少，清流濯足可寻閒。五石樽成系水边，暂供游兴乐初禅。寺当烟雨长无地，路入松楸忽有天。可爱身坚常对坐，何如耳热或欹眠。江湖不少神仙术，终日陶陶即计然。处处春光叹寂寥，无情空自长寒潮。负锄瓜下栽姜种，拾栗铛中煮芋苗。梦似江淹原有笔，词如扬子不须嘲。独惭未赴登临约，閒杀花田小石桥。近水孤村尚种茭，岂知戎马已生郊。流离人似亡家狗，拥肿僧如大腹匏。索食何门容踯躅，吞声是处见喧呶。文园词客贻仙韵，且自乘鸾把月敲。跳跃双丸射海涛，鸱夷真否有三高。人间苦乐迷黄鹄，水国旌旗插白艚。避世逢萌过雁塞，思秋张翰泛渔舠。空来野老无供给，钵水孤擎只冷淘。城头遮日日偏寒，一尺蒲团万顷宽。僧入定时忘宠辱，客来云际见芝兰。秋荷香老堪为纫，翠柏苗枯可当飧。拟作一篇招隐赋，武陵无路觅溪难。参差玉树会鸣珂，辟咡登临乐事多。白练影光分綵笔，绿畴云起濯新禾。早随学礼谈廊庙，时亦寻僧到薜萝。象舞凤翔那得似，老莱衫袖引高歌。归舟一路起寒鸦，蜡屐闻香已印花。粤峤云林原卤莽，南中词赋本豪华。接篱斜见山公酒，木碗深知北院茶。我亦趋归空伫立，山童报客早还家。
和吴采臣粮宪春日偕两令君令甥及诸公过游予他出乘予新制舟至大通寺·其一
作者：释今无
朝代：清
体裁：七言律诗

三春未得晴明候，此日初开江上云。南浦烽烟悽未断，西樵山色尽平分。呕哑尚觉渔能乐，潇洒应知鹤不群。共有仲宣楼上意，书成词赋孰如君。
和吴采臣粮宪春日偕两令君令甥及诸公过游予他出乘予新制舟至大通寺·其七
作者：释今无
朝代：清
体裁：七言律诗

跳跃双丸射海涛，鸱夷真否有三高。人间苦乐迷黄鹄，水国旌旗插白艚。避世逢萌过雁塞，思秋张翰泛渔舠。空来野老无供给，钵水孤擎只冷淘。
和吴采臣粮宪春日偕两令君令甥及诸公过游予他出乘予新制舟至大通寺·其三
作者：释今无
朝代：清
体裁：七言律诗

琵琶洲接海潮湾，东望烟花惨客颜。蟹舍倾斜迷日月，军书旁午阻云山。静看鸥鹭皆忘水，暗惜风尘忆闭关。丛桂暂时羁绊少，清流濯足可寻閒。
和吴采臣粮宪春日偕两令君令甥及诸公过游予他出乘予新制舟至大通寺·其九
作者：释今无
朝代：清
体裁：七言律诗

参差玉树会鸣珂，辟咡登临乐事多。白练影光分綵笔，绿畴云起濯新禾。早随学礼谈廊庙，时亦寻僧到薜萝。象舞凤翔那得似，老莱衫袖引高歌。
和吴采臣粮宪春日偕两令君令甥及诸公过游予他出乘予新制舟至大通寺·其二
作者：释今无
朝代：清
体裁：七言律诗

无因乞食见高幡，村落萧条动世尊。偶策竹筇趋客舍，倒迎草履失山门。莺啼绿树声初滑，兴引红云日未昏。独酌浊醪閒引领，海天碧尽自无痕。
和吴采臣粮宪春日偕两令君令甥及诸公过游予他出乘予新制舟至大通寺·其五
作者：释今无
朝代：清
体裁：七言律诗

处处春光叹寂寥，无情空自长寒潮。负锄瓜下栽姜种，拾栗铛中煮芋苗。梦似江淹原有笔，词如扬子不须嘲。独惭未赴登临约，閒杀花田小石桥。
和吴采臣粮宪春日偕两令君令甥及诸公过游予他出乘予新制舟至大通寺·其八
作者：释今无
朝代：清
体裁：七言律诗

城头遮日日偏寒，一尺蒲团万顷宽。僧入定时忘宠辱，客来云际见芝兰。秋荷香老堪为纫，翠柏苗枯可当飧。拟作一篇招隐赋，武陵无路觅溪难。
和吴采臣粮宪春日偕两令君令甥及诸公过游予他出乘予新制舟至大通寺·其六
作者：释今无
朝代：清
体裁：七言律诗

近水孤村尚种茭，岂知戎马已生郊。流离人似亡家狗，拥肿僧如大腹匏。索食何门容踯躅，吞声是处见喧呶。文园词客贻仙韵，且自乘鸾把月敲。
和吴采臣粮宪春日偕两令君令甥及诸公过游予他出乘予新制舟至大通寺·其十
作者：释今无
朝代：清
体裁：七言律诗

归舟一路起寒鸦，蜡屐闻香已印花。粤峤云林原卤莽，南中词赋本豪华。接篱斜见山公酒，木碗深知北院茶。我亦趋归空伫立，山童报客早还家。
和吴采臣粮宪春日偕两令君令甥及诸公过游予他出乘予新制舟至大通寺·其四
作者：释今无
朝代：清
体裁：七言律诗

五石樽成系水边，暂供游兴乐初禅。寺当烟雨长无地，路入松楸忽有天。可爱身坚常对坐，何如耳热或欹眠。江湖不少神仙术，终日陶陶即计然。
和回舟花田小憩
作者：释今无
朝代：清

兰浦停舟兴未孤，花田累累接平芜。烟波凭吊推高士，冰雪丰神认藐姑。潦倒客星贪夜饮，光芒剑气逼云衢。珊瑚出水原因网，未必能閒是魏珠。已抛竹杖不须扶，线断芒鞋脚也无。瀹笋兴能添此际，寻花人自费工夫。昨宵月窟醒如梦，今日荒原梦亦苏。爱杀短莎江上绿，曲肱吾且任真吾。
和回舟花田小憩·其一
作者：释今无
朝代：清
体裁：七言律诗

兰浦停舟兴未孤，花田累累接平芜。烟波凭吊推高士，冰雪丰神认藐姑。潦倒客星贪夜饮，光芒剑气逼云衢。珊瑚出水原因网，未必能閒是魏珠。
和回舟花田小憩·其二
作者：释今无
朝代：清
体裁：七言律诗

已抛竹杖不须扶，线断芒鞋脚也无。瀹笋兴能添此际，寻花人自费工夫。昨宵月窟醒如梦，今日荒原梦亦苏。爱杀短莎江上绿，曲肱吾且任真吾。
和澹归韵九首
作者：释今无
朝代：清

鸡鸣又逐下山风，星落云重路尚蒙。未出朝暾烟在水，既归华表鹤离空。人间寒热一身里，大地悲凉百岁中。世去时移看若此，力穷心拙道还穷。即使重裘也觉寒，推蓬枕畔见层峦。去憎乱石堆高岸，归爱轻帆吼夜湍。无数云霞迂笑傲，几多鸥鸟自蹒跚。近怀不是重重恶，一月那伤行路难。十载龙堆泣大霜，至今无计避行藏。鲸归碧海事还有，僧老青山信又荒。对我崎岖看怪石，愁人曲折是鸣螀。吟魂搅彻浑难寐，百梦无如此梦长。一处心肝几处悬，常啼纵死却关天。欲明是玉难为脚，不去挑柴也负肩。火入巨溟终竭海，丝连危石莫沉渊。洪濛万古无人判，骨似轻埃不用怜。世机倾动似轻梭，何处堪容赞与诃。掘地若能寻上古，补天方信有神娲。猿啼暮岭魂难醒，浪打高岩石易磨。且系孤舟依峡宿，静看寒月照悬萝。摩醯品字一齐开，失路原因得路埋。长见秋风吹鹢首，管收和泪泣驴胎。金轮负铁终成塔，玉露侵人不上台。君已白头吾渐老，三夫市虎谤还来。乞食难逢宇宙清，菊花无计觅残英。正当好境有猿啸，未必愁人尽水声。雨暗忆过三老坳，夜深还下五婆城。独持此意知多少，千尺云峰插石屏。长吟曲岸送归舟，片叶投江影自浮。水落新痕依独鹤，日斜枯木过鸣鸠。心田有路寻难见，鬓雪无声独暗流。纵使云擎石狮子，错令人笑强抬头。远沙常白树常蓝，细碎平生有独惭。且尽悲欢成钝鸟，先欣师友得名岩。木蛇宛转无长短，宝镜明蒙隔圣凡。食蔗流年宜渐好，肯呵涷手擘霜柑。
和澹归韵九首·其一
作者：释今无
朝代：清
体裁：七言律诗

鸡鸣又逐下山风，星落云重路尚蒙。未出朝暾烟在水，既归华表鹤离空。人间寒热一身里，大地悲凉百岁中。世去时移看若此，力穷心拙道还穷。
和澹归韵九首·其七
作者：释今无
朝代：清
体裁：七言律诗

乞食难逢宇宙清，菊花无计觅残英。正当好境有猿啸，未必愁人尽水声。雨暗忆过三老坳，夜深还下五婆城。独持此意知多少，千尺云峰插石屏。
和澹归韵九首·其三
作者：释今无
朝代：清
体裁：七言律诗

十载龙堆泣大霜，至今无计避行藏。鲸归碧海事还有，僧老青山信又荒。对我崎岖看怪石，愁人曲折是鸣螀。吟魂搅彻浑难寐，百梦无如此梦长。
和澹归韵九首·其九
作者：释今无
朝代：清
体裁：七言律诗

远沙常白树常蓝，细碎平生有独惭。且尽悲欢成钝鸟，先欣师友得名岩。木蛇宛转无长短，宝镜明蒙隔圣凡。食蔗流年宜渐好，肯呵涷手擘霜柑。
和澹归韵九首·其二
作者：释今无
朝代：清
体裁：七言律诗

即使重裘也觉寒，推蓬枕畔见层峦。去憎乱石堆高岸，归爱轻帆吼夜湍。无数云霞迂笑傲，几多鸥鸟自蹒跚。近怀不是重重恶，一月那伤行路难。
和澹归韵九首·其五
作者：释今无
朝代：清
体裁：七言律诗

世机倾动似轻梭，何处堪容赞与诃。掘地若能寻上古，补天方信有神娲。猿啼暮岭魂难醒，浪打高岩石易磨。且系孤舟依峡宿，静看寒月照悬萝。
和澹归韵九首·其八
作者：释今无
朝代：清
体裁：七言律诗

长吟曲岸送归舟，片叶投江影自浮。水落新痕依独鹤，日斜枯木过鸣鸠。心田有路寻难见，鬓雪无声独暗流。纵使云擎石狮子，错令人笑强抬头。
和澹归韵九首·其六
作者：释今无
朝代：清
体裁：七言律诗

摩醯品字一齐开，失路原因得路埋。长见秋风吹鹢首，管收和泪泣驴胎。金轮负铁终成塔，玉露侵人不上台。君已白头吾渐老，三夫市虎谤还来。
和澹归韵九首·其四
作者：释今无
朝代：清
体裁：七言律诗

一处心肝几处悬，常啼纵死却关天。欲明是玉难为脚，不去挑柴也负肩。火入巨溟终竭海，丝连危石莫沉渊。洪濛万古无人判，骨似轻埃不用怜。
和王宪长入海幢原韵
作者：释今无
朝代：清

弄云过野寺，遣兴放轻舟。坐此林间影，全窥水上沤。身疑苏玉局，字即晋风流。万古龙蛇势，时时舞石头。风暖沉香浦，人乘范蠡舟。林光堪待月，心浪已无沤。天与閒官福，江随妙墨流。金山留带处，不及碧云头。
和王宪长入海幢原韵·其一
作者：释今无
朝代：清
体裁：五言律诗

弄云过野寺，遣兴放轻舟。坐此林间影，全窥水上沤。身疑苏玉局，字即晋风流。万古龙蛇势，时时舞石头。
和王宪长入海幢原韵·其二
作者：释今无
朝代：清
体裁：五言律诗

风暖沉香浦，人乘范蠡舟。林光堪待月，心浪已无沤。天与閒官福，江随妙墨流。金山留带处，不及碧云头。
和舟行即事
作者：释今无
朝代：清
体裁：七言律诗

秋气才深万木降，云涛轩豁失幽窗。陈琳有檄谁操管，庾亮移尊已入江。词客多情看水鸟，荒村乱后少山狵。三星的铄鱼龙睡，一阵笙歌咽玉缸。
和采臣吴粮宪道中老翁售琴之作
作者：释今无
朝代：清

山路经乡落，篮舆值老翁。手携古云物，言是旧丝桐。乱世谁怜苦，閒官可话穷。南薰无限意，珍重与人同。未拂牛衣泪，欣投凤阁仙。元音归太始，远世重流年。驳落潜虬老，峥嵘劫火然。隆中兼栗里，一样泻飞泉。
和采臣吴粮宪道中老翁售琴之作·其一
作者：释今无
朝代：清
体裁：五言律诗

山路经乡落，篮舆值老翁。手携古云物，言是旧丝桐。乱世谁怜苦，閒官可话穷。南薰无限意，珍重与人同。
和采臣吴粮宪道中老翁售琴之作·其二
作者：释今无
朝代：清
体裁：五言律诗

未拂牛衣泪，欣投凤阁仙。元音归太始，远世重流年。驳落潜虬老，峥嵘劫火然。隆中兼栗里，一样泻飞泉。
和黎似仲灼霞亭
作者：释今无
朝代：清

因心千古在名亭，此道何人共倚棂。芳树绿深疑洒血，长天白尽感寒星。香绡易剥蒸龙脑，冷露难禁怯鹤形。最喜健儿归手泽，依然夕膳荐馀馨。久从绿水想朱亭，月挂枝头树挂棂。风静几人闻过雁，光寒惟尔见飞星。能消笋味先冬日，自舞衫尘慰旧形。我亦依依云影下，感君纯德爱芳馨。
和黎似仲灼霞亭·其一
作者：释今无
朝代：清
体裁：七言律诗

因心千古在名亭，此道何人共倚棂。芳树绿深疑洒血，长天白尽感寒星。香绡易剥蒸龙脑，冷露难禁怯鹤形。最喜健儿归手泽，依然夕膳荐馀馨。
和黎似仲灼霞亭·其二
作者：释今无
朝代：清
体裁：七言律诗

久从绿水想朱亭，月挂枝头树挂棂。风静几人闻过雁，光寒惟尔见飞星。能消笋味先冬日，自舞衫尘慰旧形。我亦依依云影下，感君纯德爱芳馨。
咏圭峰晚霭
作者：释今无
朝代：清
体裁：七言律诗

惊心逆旅是馀晖，况复圭峰入望微。岣嵝影分红艳冷，太行风定绿芜肥。千家掩映卿云密，一度烽烟过客稀。此去武陵溪较近，棘津疑有钓鱼矶。
咏水
作者：释今无
朝代：清

鸟击三千入太清，巢风驻月动尤明。能歌壮士悲燕史，易堕孤忠撼楚城。洗药故山空有梦，浮花洞口自无情。春深藻荇频频绿，拟棹轻舠自在行。捧出莲花绿玉香，微茫积气接天长。但逢七夕填灵鹊，每爱孤吟泛野航。浸润功分归汉渚，桔槔声歇息斜阳。月明仙掌融融湿，曾向方珠里面藏。
咏水·其一
作者：释今无
朝代：清
体裁：七言律诗

鸟击三千入太清，巢风驻月动尤明。能歌壮士悲燕史，易堕孤忠撼楚城。洗药故山空有梦，浮花洞口自无情。春深藻荇频频绿，拟棹轻舠自在行。
咏水·其二
作者：释今无
朝代：清
体裁：七言律诗

捧出莲花绿玉香，微茫积气接天长。但逢七夕填灵鹊，每爱孤吟泛野航。浸润功分归汉渚，桔槔声歇息斜阳。月明仙掌融融湿，曾向方珠里面藏。
咏镜中灯
作者：释今无
朝代：清

昆吾本自冶红炉，银海谁知日出图。光夺菱花开绛蕊，影藏云髻插珊瑚。赤乌入月天河竭，博望浮星汉德孤。试看夜蛾轻扑处，此中还可热人无。妆台匣浅夜光微，井底胭脂入眼飞。栖凤独衔曦影宿，垂虹新向月明归。经天铜柱高能艳，蘸水芙蓉冷自依。舞罢丽人轻一照，桃花还更着馀辉。
咏镜中灯·其一
作者：释今无
朝代：清
体裁：七言律诗

昆吾本自冶红炉，银海谁知日出图。光夺菱花开绛蕊，影藏云髻插珊瑚。赤乌入月天河竭，博望浮星汉德孤。试看夜蛾轻扑处，此中还可热人无。
咏镜中灯·其二
作者：释今无
朝代：清
体裁：七言律诗

妆台匣浅夜光微，井底胭脂入眼飞。栖凤独衔曦影宿，垂虹新向月明归。经天铜柱高能艳，蘸水芙蓉冷自依。舞罢丽人轻一照，桃花还更着馀辉。
咏雪
作者：释今无
朝代：清
体裁：七言绝句

璇霄又见瑞云开，昨夜寒风带月堆。仙子不知何处去，人间空剩一瑶台。
咏面壁初祖
作者：释今无
朝代：清

海国何尝问水程，风涛历尽不知名。已无我相堪留石，解学人言总是鹦。休向水痕笼日月，都提木偶辨逢迎。神光急犯西来手，已拔心头黑暗旌。梁园魏苑不多程，一别无人识姓名。月里兔归原羿妇，罗中人语是秦鹦。刊山琴斧须难折，入海狂波莫乱迎。兀兀微微相非相，天龙长此护云旌。灵降尽说有归程，觌面何须设异名。吠日固多川地犬，爱毛浑堕陇山鹦。雷轰殿角疑难听，剑落岩头未易迎。一夜雪光偷髓去，只留残壳卓金旌。儒林原自逊朱程，真宰何尝有定名。偶聚千花薰塔石，曾闻一偈悟神鹦。每思岳麓终难继，自入熊山不可迎。酷似报知求剑者，刻舟留画记云旌。
咏面壁初祖·其一
作者：释今无
朝代：清
体裁：七言律诗

海国何尝问水程，风涛历尽不知名。已无我相堪留石，解学人言总是鹦。休向水痕笼日月，都提木偶辨逢迎。神光急犯西来手，已拔心头黑暗旌。
咏面壁初祖·其三
作者：释今无
朝代：清
体裁：七言律诗

灵降尽说有归程，觌面何须设异名。吠日固多川地犬，爱毛浑堕陇山鹦。雷轰殿角疑难听，剑落岩头未易迎。一夜雪光偷髓去，只留残壳卓金旌。
咏面壁初祖·其二
作者：释今无
朝代：清
体裁：七言律诗

梁园魏苑不多程，一别无人识姓名。月里兔归原羿妇，罗中人语是秦鹦。刊山琴斧须难折，入海狂波莫乱迎。兀兀微微相非相，天龙长此护云旌。
咏面壁初祖·其四
作者：释今无
朝代：清
体裁：七言律诗

儒林原自逊朱程，真宰何尝有定名。偶聚千花薰塔石，曾闻一偈悟神鹦。每思岳麓终难继，自入熊山不可迎。酷似报知求剑者，刻舟留画记云旌。
咏鸬鹚
作者：释今无
朝代：清

辛勤始得食，汝亦为谁忙。水性微生苦，潭深薄暮寒。宾鸿飞自远，翡翠立应欢。人欲几曾厌，毛衣何日乾。欲大方怜汝，身微亦系人。常随孤桨去，不与众毛亲。潮落愁空坦，鱼寒隐夜津。宁啼杜鹃血，飞过万山春。金弹落饥鸟，寒潮变绿芜。身随閒处贱，力向苦中无。入水全凭眼，提筐不用呼。月明归未得，刷羽向江湖。
咏鸬鹚·其一
作者：释今无
朝代：清
体裁：五言律诗

辛勤始得食，汝亦为谁忙。水性微生苦，潭深薄暮寒。宾鸿飞自远，翡翠立应欢。人欲几曾厌，毛衣何日乾。
咏鸬鹚·其三
作者：释今无
朝代：清
体裁：五言律诗

金弹落饥鸟，寒潮变绿芜。身随閒处贱，力向苦中无。入水全凭眼，提筐不用呼。月明归未得，刷羽向江湖。
咏鸬鹚·其二
作者：释今无
朝代：清
体裁：五言律诗

欲大方怜汝，身微亦系人。常随孤桨去，不与众毛亲。潮落愁空坦，鱼寒隐夜津。宁啼杜鹃血，飞过万山春。
哭台设阇黎
作者：释今无
朝代：清
体裁：五言律诗

几年歌薤露，一旦掩泉台。既切芝焚苦，空馀蕙叹哀。秋阴松路暝，风急石云开。幽魄原无滞，他生愿不才。
哭无方阇黎
作者：释今无
朝代：清
体裁：五言律诗

细想总茫然，哭君倍自怜。佳城迷白日，世上岂青天。道丧悲龙象，山春恨杜鹃。年年持鹤梦，无计到花田。
哭秋山
作者：释今无
朝代：清

赭山深友谊，渔海长离忧。别日悲新客，还家失旧游。松风开绝巘，塔影暝寒流。化鹤精灵在，犹应到十洲。堪怜披薜客，十载茹芝苓。未遂洪厓志，先登郭璞经。山风吹泪断，石色上苔青。一悟藏舟理，何心鍊鹤形。
哭秋山·其一
作者：释今无
朝代：清
体裁：五言律诗

赭山深友谊，渔海长离忧。别日悲新客，还家失旧游。松风开绝巘，塔影暝寒流。化鹤精灵在，犹应到十洲。
哭秋山·其二
作者：释今无
朝代：清
体裁：五言律诗

堪怜披薜客，十载茹芝苓。未遂洪厓志，先登郭璞经。山风吹泪断，石色上苔青。一悟藏舟理，何心鍊鹤形。
唁知即
作者：释今无
朝代：清
体裁：五言律诗

嗟汝竟长没，心肝奉至公。魂残知水冷，兵乱忍途穷。皮瘦蚊虻血，山围魍魉风。空知孤志在，节烈古人同。
唁知即
作者：释今无
朝代：清
体裁：古风

搆屋须良材，楚僧领此役。不畏北风寒，不避豺虎食。披蓁陟崇阿，两足罗荆棘。得木放中流，倏忽天宇黑。陈桥既易王，各郡未捧檄。盗贼变路人，草木皆锋镝。一衲百结馀，竟与貂裘敌。四逢狄梁公，褫夺遭辟易。蚊虻咋肌肤，风涛啮指骨。辛苦两月来，生死换得失。依稀尾生信，髣髴盲龟值。将军略地来，川陆皆罗织。不必问珠玑，粗岂遗木殖。嗟哉竟徒劳，抱病空叹惜。
唐世曜秋捷
作者：释今无
朝代：清
体裁：七言律诗

又看神剑合龙津，钓得丰鳌不异纶。綵服娱亲宜少子，雄文战国卜新春。紫云一气冲南斗，玉阙千官列北辰。老我峰头閒纵眼，吾宗嘱护有词人。
唐世永秋捷
作者：释今无
朝代：清
体裁：七言律诗

相期真觉似能成，动地朱弦发妙声。向去尚多云外意，从今难避世间名。昆崙觅路天河近，象阙抡才禁月清。我着袈裟浑欲老，伫君麟阁护文星。
喜井莘厓孝廉从都中来省其尊人存士先生于永安官舍后入珠江过访出见和红鸟诗材致翩翩因赠二律
作者：释今无
朝代：清

披襟尤爱事南图，鹊起曾闻溢庆殊。司马文心原锦绣，徐陵笔架是珊瑚。诗裁仙径先红羽，月泛珠江满玉壶。最好五云缭绕处，一门蝌蚪壮皇都。琴书万里老莱心，梅岭鹅城路更深。黄映官衙秋里菊，绿招游兴酒边林。龙门旧事谁堪续，狐腋蛮风不当侵。海寺孤僧无限意，石楼烟暖对华簪。
喜井莘厓孝廉从都中来省其尊人存士先生于永安官舍后入珠江过访出见和红鸟诗材致翩翩因赠二律·其二
作者：释今无
朝代：清
体裁：七言律诗

琴书万里老莱心，梅岭鹅城路更深。黄映官衙秋里菊，绿招游兴酒边林。龙门旧事谁堪续，狐腋蛮风不当侵。海寺孤僧无限意，石楼烟暖对华簪。
喜吼万慧均二公从匡庐奉佛舍利还
作者：释今无
朝代：清

脚底何曾路不平，薰风秋气往来轻。珠江吞却鄱阳月，百粤长空万古明。敲破玻瓈见至祥，多君顶戴客途长。一寸香消秋未老，蒲团若个较閒忙。何曾幻相是如来，好眼当从幻处开。惊得莲花抽宝燄，大千无地着寒灰。正当实处俱成幻，万法虚时亦是真。须信舌头原没骨，撑起如来正法轮。
喜吼万慧均二公从匡庐奉佛舍利还·其一
作者：释今无
朝代：清
体裁：七言绝句

脚底何曾路不平，薰风秋气往来轻。珠江吞却鄱阳月，百粤长空万古明。
喜吼万慧均二公从匡庐奉佛舍利还·其三
作者：释今无
朝代：清
体裁：七言绝句

何曾幻相是如来，好眼当从幻处开。惊得莲花抽宝燄，大千无地着寒灰。
喜吼万慧均二公从匡庐奉佛舍利还·其二
作者：释今无
朝代：清
体裁：七言绝句

敲破玻瓈见至祥，多君顶戴客途长。一寸香消秋未老，蒲团若个较閒忙。
喜吼万慧均二公从匡庐奉佛舍利还·其四
作者：释今无
朝代：清
体裁：七言绝句

正当实处俱成幻，万法虚时亦是真。须信舌头原没骨，撑起如来正法轮。
喜姚雪庵出贡
作者：释今无
朝代：清
体裁：五言律诗

脱却青衫好，欣看愿力成。万年唯此念，三策动高名。春水南天满，飞尘北地轻。莲花经一卷，万里伴君行。
喜彭退庵吏部典试粤东
作者：释今无
朝代：清

凤翼龙鳞望重时，金门衔命载驱驰。几年抚字劳贤宰，万里重来慰去思。天上星光依斗极，阁中藜火动文螭。霓旌一去疑难见，却胜王乔玉舄移。紫电奔云队已空，多才谁得似山公。谩言董氏探三策，那复平舆閟二龙。百里好花遮县密，五云天路助文雄。恰逢览揆称觞日，共醉流霞紫气中。岭头风雪雁跹翩，归路皇华拥瑞烟。三载独悬霄汉眼，初冬今送故人船。沙边野鹤饥常早，手里阳春泽莫偏。若到禁庭回首处，上方明月对君圆。
喜彭退庵吏部典试粤东·其一
作者：释今无
朝代：清
体裁：七言律诗

凤翼龙鳞望重时，金门衔命载驱驰。几年抚字劳贤宰，万里重来慰去思。天上星光依斗极，阁中藜火动文螭。霓旌一去疑难见，却胜王乔玉舄移。
喜彭退庵吏部典试粤东·其三
作者：释今无
朝代：清
体裁：七言律诗

岭头风雪雁跹翩，归路皇华拥瑞烟。三载独悬霄汉眼，初冬今送故人船。沙边野鹤饥常早，手里阳春泽莫偏。若到禁庭回首处，上方明月对君圆。
喜彭退庵吏部典试粤东·其二
作者：释今无
朝代：清
体裁：七言律诗

紫电奔云队已空，多才谁得似山公。谩言董氏探三策，那复平舆閟二龙。百里好花遮县密，五云天路助文雄。恰逢览揆称觞日，共醉流霞紫气中。
喜梦也学士与赵铁源典闱见过
作者：释今无
朝代：清
体裁：七言律诗

沧海骊珠已尽收，华轩喜得接风流。高怀愈觉文光远，标致空宜岭月秋。酒入花田潮正满，迹当奇甸赋能酬。联舫况有词林客，三笑山门话未休。
喜沈存西至自端州
作者：释今无
朝代：清
体裁：七言律诗

西风一棹到仙城，话彻端州共此情。洒落自然天下士，高閒犹近水云声。材华令子知名重，老大如君觉世轻。我病喜逢重九日，此中无地可同凭。
喜潘明府澹庵至
作者：释今无
朝代：清
体裁：五言律诗

兰堂来上客，琼海意中人。觅我琴留舫，看君气似春。风尘消宦兴，诗酒固天真。莫着羊裘去，烟波泛钓津。
喜舒亦恒相见金陵
作者：释今无
朝代：清
体裁：七言律诗

数年一水限相思，此日穷途握手时。今古秦淮空见月，风尘湖海意同谁。灵台宝镜光无碍，幕府莲花去莫迟。便是空王真弟子，与君长作水云期。
喜郭骙臣秀才见访索赠
作者：释今无
朝代：清

朔风吹海寺门凉，喜有宗雷到上方。游里定编高士传，衣间全带薜萝香。行从花县分襟短，吟向冰崖出峡长。我久忘形君有道，便从今日契空王。匡庐北去可停舟，特探鸾溪一溯流。月色冷空寒谷影，鸿文高为道情留。风尘黯澹真堪惜，书剑鲜明是壮游。但使渊明能入社，东林从此记中州。
喜郭骙臣秀才见访索赠·其一
作者：释今无
朝代：清
体裁：七言律诗

朔风吹海寺门凉，喜有宗雷到上方。游里定编高士传，衣间全带薜萝香。行从花县分襟短，吟向冰崖出峡长。我久忘形君有道，便从今日契空王。
喜郭骙臣秀才见访索赠·其二
作者：释今无
朝代：清
体裁：七言律诗

匡庐北去可停舟，特探鸾溪一溯流。月色冷空寒谷影，鸿文高为道情留。风尘黯澹真堪惜，书剑鲜明是壮游。但使渊明能入社，东林从此记中州。
喜风
作者：释今无
朝代：清
体裁：七言律诗

大块忻当噫气时，千寻碧玉碎玻璃。木龙飞处山皆退，樯马吼来鸟未知。直上蓬莱浑不碍，似离尘世最相宜。明朝敢望还如此，怫意年年挂鬓丝。
喜饶九敏至
作者：释今无
朝代：清
体裁：七言律诗

天涯别后各风尘，物外相寻珠水津。书剑未孤为客志，情怀酷似老成人。旅中留鬓惟杯酒，岛上题诗忆几春。欲搆隐亭望沧海，貂裘那日是閒身。
喻耕三夜访宿茅亭
作者：释今无
朝代：清
体裁：七言律诗

海门游宦足高才，觞饮沧溟气壮哉。说剑盛传扪虱久，谈玄终喜带星来。青莲有法那堪比，白眼无心各自开。世事欲冷身欲老，竹床期尔到千回。
国公诸世子邀登镇海楼次韵
作者：释今无
朝代：清
体裁：七言律诗

层楼高峙镇南天，此会如逢阆苑仙。海国乐闻閒暇日，山僧登记太平年。关河带砺皇图壮，冰雪文章世子贤。呼吸自应通帝座，彩云飞到碧窗前。
在江宁送姚德超归韩江
作者：释今无
朝代：清
体裁：五言律诗

风雪与干戈，天涯可奈何。能归真壮勇，留滞悔蹉跎。乡梦愁偏起，山程僻易讹。从来相送意，不及此时多。
塞下逢江东陈十一柱江
作者：释今无
朝代：清
体裁：五言律诗

士有不可识，因人一见君。马驱边地月，剑拂蓟门云。市饮终何事，燕歌已蚤闻。苍茫逢日暮，握手暂云云。
壬子冬日买小舟入肄水访苏峨月明府时署中产灵芝三本
作者：释今无
朝代：清

三年治绩蔚炎州，如月高明碧汉流。驯雉绕庭尊曩史，灵芝呈瑞见天庥。洗除尘滓人难似，禀得纯和道易求。况有董帷惊太乙，还从经术傲中牟。照耀烟霞秋月清，每逢白社起深情。临风几度孤吟况，棹雪今为一夜行。汉代歌声传玉管，熙朝神器壮金茎。遥知紫府耕锄客，亦羡人间有此名。
壬子冬日买小舟入肄水访苏峨月明府时署中产灵芝三本·其一
作者：释今无
朝代：清
体裁：七言律诗

三年治绩蔚炎州，如月高明碧汉流。驯雉绕庭尊曩史，灵芝呈瑞见天庥。洗除尘滓人难似，禀得纯和道易求。况有董帷惊太乙，还从经术傲中牟。
壬子冬日买小舟入肄水访苏峨月明府时署中产灵芝三本·其二
作者：释今无
朝代：清
体裁：七言律诗

照耀烟霞秋月清，每逢白社起深情。临风几度孤吟况，棹雪今为一夜行。汉代歌声传玉管，熙朝神器壮金茎。遥知紫府耕锄客，亦羡人间有此名。
壬寅春三月石鉴覞弟奉师命入阊门为先师翁乞塔铭于钱牧斋先生赋此为赠
作者：释今无
朝代：清
体裁：古风

吾翁早具金刚眼，照耀大千无间歇。去秋忽唱还乡行，谁识双林未入灭。四百罗浮山君长，守护无缝威凛烈。譬如皓月被云掩，是月光明岂曾歇。眼光所照亦复然，妄情瞥起即区别。还将佛子区别智，消尽妄情光不二。江南姑熟有虞山，山中长者名远被。如椽大笔干云汉，电抹风摇生妙义。点笔此光出笔端，恰与长者同巴鼻。石弟克绍吾家种，代师远走五千里。褦襶久藏妙喜机，笑揖张君等儿戏。出门一句为余言，始信脚根方点地。
壬寅春扫先师翁塔
作者：释今无
朝代：清

江门觅路拜高岑，瞻仰嵯峨春暮阴。溪雨欲来山气歛，泉台长掩法源深。烟开孤白啼归鹤，土酿新红出远林。旧日绕床孙渐老，一盘荼味荐微忱。去年浮海上辞书，回首风烟几日馀。芳草无情空满地，浮云有泪独沾裾。山光十里银盛雪，泉影千年井觑驴。便拟种松三万本，青青长荫祖庭迂。
壬寅春扫先师翁塔·其一
作者：释今无
朝代：清
体裁：七言律诗

江门觅路拜高岑，瞻仰嵯峨春暮阴。溪雨欲来山气歛，泉台长掩法源深。烟开孤白啼归鹤，土酿新红出远林。旧日绕床孙渐老，一盘荼味荐微忱。
壬寅春扫先师翁塔·其二
作者：释今无
朝代：清
体裁：七言律诗

去年浮海上辞书，回首风烟几日馀。芳草无情空满地，浮云有泪独沾裾。山光十里银盛雪，泉影千年井觑驴。便拟种松三万本，青青长荫祖庭迂。
夏日刘峡石侍御杨肃如太守高图麟郡丞郑锡之别驾朱说梅明府相过刘侍御有作奉和原韵
作者：释今无
朝代：清
体裁：七言律诗

阑干萧寺倩谁凭，喜见沧溟入眼澄。夏里开襟先傍水，竹间留客亦宜僧。风侵梵磬成三奏，雨着新潮涨一层。为问群公行乐意，从来退食似还曾。
夏日刘抚军大中丞招话署中
作者：释今无
朝代：清
体裁：七言律诗

风云高拥柏台森，草野趋承此日心。望重庙廊尊节钺，神閒水石惬山林。东南五岭看春早，北极三秋入梦深。欲捧金瓶酬下问，灵鹅玉羽破飞灊。
夜
作者：释今无
朝代：清
体裁：五言律诗

主人城郭去，柴门高更閒。雨过滴未启，月影到方关。虫小常邻屋，云多夜过山。经行情脉脉，何处觅跻攀。
大士石
作者：释今无
朝代：清
体裁：五言律诗

圆明一念固，不比望夫山。云绕乾坤阔，灯悬日月閒。三边随业见，一夜逐人还。不尽杨枝水，长流入世间。
天中有树名胜音
作者：释今无
朝代：清
体裁：七言律诗

胜音无地长花枝，楼阁舒光在此时。驾海云涛归自急，弥天风露濯嫌迟。对人岸帻宜挥麈，阅世投林欲共谁。打得上方钟磬好，莫教苔藓苦相欺。
天堂驿
作者：释今无
朝代：清
体裁：五言律诗

新颓宫殿北，驿路过天堂。青霭石争出，红桥花漫香。车研春草短，鸠唤竹山长。书册先贤在，予生亦未忙。
天老人以予开法海幢见命澹归随投贺章次韵答之
作者：释今无
朝代：清

穷愁无计对春江，肘后谁传不死方。欲尽半腔牛马血，未成千尺水云幢。但存佳句吟清夜，依旧孤行向路旁。若把瓣香烧出去，门庭从此恐无光。元朝佳耗到相江，又喜杨岐有大方。八面俱来支铁管，十虚全落拥云幢。鹡鸰久共春原里，鸿雁空留大海旁。谁识此情如帝网，宝珠尤解摄寒光。
天老人以予开法海幢见命澹归随投贺章次韵答之·其一
作者：释今无
朝代：清
体裁：七言律诗

穷愁无计对春江，肘后谁传不死方。欲尽半腔牛马血，未成千尺水云幢。但存佳句吟清夜，依旧孤行向路旁。若把瓣香烧出去，门庭从此恐无光。
天老人以予开法海幢见命澹归随投贺章次韵答之·其二
作者：释今无
朝代：清
体裁：七言律诗

元朝佳耗到相江，又喜杨岐有大方。八面俱来支铁管，十虚全落拥云幢。鹡鸰久共春原里，鸿雁空留大海旁。谁识此情如帝网，宝珠尤解摄寒光。
奉和孙道宣明府九日同彭云客出五仙门渡海幢登地藏阁韵
作者：释今无
朝代：清
体裁：七言律诗

远甸孤台未寂寥，词人作赋动高霄。廿年木钵空栖舜，八彩眉毛好颂尧。此日材华拖一绶，他时声迹最群寮。鹿园幸接阳春雪，目对霜花暑气消。
姚梅长陵阳江左游三年戊申除夕始还海幢度岁后乃归丰湖喜从望外因赋五十六字
作者：释今无
朝代：清
体裁：七言律诗

喜见征尘拂草庐，三年无计觅双鱼。消残旧梦看春入，读罢新诗便岁除。九子云烟吟兴阔，五陵霜雪世情疏。鹅湖夜月能明否，归去还当重寄予。
姚玉郎秋捷
作者：释今无
朝代：清
体裁：七言律诗

桂枝折得应培树，云路将锄好照心。只是平常贤圣理，也须仔细学人寻。月光午夜天河满，花气三春地脉深。从此金门一献赋，喜看声誉动词林。
子夜诗
作者：释今无
朝代：清

皑皑孤城月照人，角吹一夜起烟尘。廿年将帅恩非薄，百队貔貅气欲伸。马踏官街惊睡犬，刀临屋角泣灵神。黄金死士君闻否，方信冯驩用处真。街南街北尽喧声，黑纛城头绕月行。炮火惊心先入耳，犀纹坚甲耀新兵。明明大将星辰坠，寂寂银河杀气升。谁念客游当此际，此情惟有道能胜。闻道量沙是阿瞒，令人特地忆芳魂。枭雄窃国虽无取，庙算成功亦足论。珠玉卫生非在朴，生灵有泪直须吞。可怜踏尽青青草，愁杀王孙望海门。斗印黄金掌上悬，将军自有出机先。九头猬结终成暴，三略环才实仗贤。旆转星边光欲没，风临泽上德应全。忘怀我可随时劫，只为生民一怆然。已成垂蹇到琼南，况复刀兵劫正酣。酸鼻霜戈公豕突，愁人壮岁失鸡谈。折冲不用追风马，弭祸无过白玉簪。若是王明今广烛，天威咫尺或能严。戒旦鸡声动远空，企予东望海云红。惊魂稍定三更后，芳饵争传十月中。螺角正停皆秣马，炮声才动尽弯弓。入云帅府辕门壮，鱼烂愁看一霎风。
子夜诗·其一
作者：释今无
朝代：清
体裁：七言律诗

皑皑孤城月照人，角吹一夜起烟尘。廿年将帅恩非薄，百队貔貅气欲伸。马踏官街惊睡犬，刀临屋角泣灵神。黄金死士君闻否，方信冯驩用处真。
子夜诗·其三
作者：释今无
朝代：清
体裁：七言律诗

闻道量沙是阿瞒，令人特地忆芳魂。枭雄窃国虽无取，庙算成功亦足论。珠玉卫生非在朴，生灵有泪直须吞。可怜踏尽青青草，愁杀王孙望海门。
子夜诗·其二
作者：释今无
朝代：清
体裁：七言律诗

街南街北尽喧声，黑纛城头绕月行。炮火惊心先入耳，犀纹坚甲耀新兵。明明大将星辰坠，寂寂银河杀气升。谁念客游当此际，此情惟有道能胜。
子夜诗·其五
作者：释今无
朝代：清
体裁：七言律诗

已成垂蹇到琼南，况复刀兵劫正酣。酸鼻霜戈公豕突，愁人壮岁失鸡谈。折冲不用追风马，弭祸无过白玉簪。若是王明今广烛，天威咫尺或能严。
子夜诗·其六
作者：释今无
朝代：清
体裁：七言律诗

戒旦鸡声动远空，企予东望海云红。惊魂稍定三更后，芳饵争传十月中。螺角正停皆秣马，炮声才动尽弯弓。入云帅府辕门壮，鱼烂愁看一霎风。
子夜诗·其四
作者：释今无
朝代：清
体裁：七言律诗

斗印黄金掌上悬，将军自有出机先。九头猬结终成暴，三略环才实仗贤。旆转星边光欲没，风临泽上德应全。忘怀我可随时劫，只为生民一怆然。
孙鹤林居士为狂人所累赴理五羊今得脱然诗送之归
作者：释今无
朝代：清

故里三年别，风波此日归。天倾身蚤贱，道在怨应希。秋叶霜飞冷，滩声夜听微。独惭空有意，无以送寒衣。多君真有子，患难自能将。儿戏劳三尺，悲酸尽两行。旅途堪强饭，归路更烧香。相看一感激，此意岂能忘。
孙鹤林居士为狂人所累赴理五羊今得脱然诗送之归·其一
作者：释今无
朝代：清
体裁：五言律诗

故里三年别，风波此日归。天倾身蚤贱，道在怨应希。秋叶霜飞冷，滩声夜听微。独惭空有意，无以送寒衣。
孙鹤林居士为狂人所累赴理五羊今得脱然诗送之归·其二
作者：释今无
朝代：清
体裁：五言律诗

多君真有子，患难自能将。儿戏劳三尺，悲酸尽两行。旅途堪强饭，归路更烧香。相看一感激，此意岂能忘。
宇迁大士修大悲忏于雷峰洁诚静虑其勤恳以福先人者至矣于其还韶阳诗以送之
作者：释今无
朝代：清
体裁：七言律诗

山中礼忏始出山，盘绕香云两袖间。陟岵只徒抒望眼，闻经真可破幽关。修诚已入莲花界，歛虑方依满月颜。泻瀑崩崖听不见，几多宿痗已存删。
宋祥发解官寄此
作者：释今无
朝代：清
体裁：七言律诗

暂借林泉两载閒，此身原在白云间。擘窠自得临先晋，对客翛然说远山。黄菊好开陶令宅，丹砂长驻葛洪颜。不知佩绶能如否，雪里燕然且闭关。
官桥
作者：释今无
朝代：清
体裁：五言律诗

又投何处宿，百里到官桥。饭惟烧大麦，路似上青霄。沙起云缠马，风吹面过箫。三更初睡熟，犹觉梦魂摇。
宝积寺
作者：释今无
朝代：清

异锡穿山骨，芳膏迸石流。药苗香不到，风力冷全收。足下云生岭，窗间树挂猴。未能成一宿，五负此林丘。易引孤筇去，难名异鸟啼。晴岚初放岭，曲树已吞溪。蚁穴藏青霭，蜂房贴紫坭。且将蝴蝶梦，先寄石楼西。薇老还能食，花奇可插瓶。潭心龙气黑，僧面岳形青。山大猺居密，鸾多羽族灵。洞天深寂寂，星月大柴扃。才沿峻壁还，寻溪意未閒。日光先透石，树势欲争山。花是仙源异，头从玉塞班。廿年辛苦意，凄折对松关。斜阳明谷口，金色忽离披。病久骨先弱，乍閒意便宜。窗窥人上岭，枕听鸟呼儿。更欲探奇去，扪苔读古碑。又逐晨鸡去，相将甲马还。去如愁故国，忙亦累名山。云势宜长夜，峰皱失旧颜。溪光兼树影，疑惑不能删。
宝积寺·其一
作者：释今无
朝代：清
体裁：五言律诗

异锡穿山骨，芳膏迸石流。药苗香不到，风力冷全收。足下云生岭，窗间树挂猴。未能成一宿，五负此林丘。
宝积寺·其三
作者：释今无
朝代：清
体裁：五言律诗

薇老还能食，花奇可插瓶。潭心龙气黑，僧面岳形青。山大猺居密，鸾多羽族灵。洞天深寂寂，星月大柴扃。
宝积寺·其二
作者：释今无
朝代：清
体裁：五言律诗

易引孤筇去，难名异鸟啼。晴岚初放岭，曲树已吞溪。蚁穴藏青霭，蜂房贴紫坭。且将蝴蝶梦，先寄石楼西。
宝积寺·其五
作者：释今无
朝代：清
体裁：五言律诗

斜阳明谷口，金色忽离披。病久骨先弱，乍閒意便宜。窗窥人上岭，枕听鸟呼儿。更欲探奇去，扪苔读古碑。
宝积寺·其六
作者：释今无
朝代：清
体裁：五言律诗

又逐晨鸡去，相将甲马还。去如愁故国，忙亦累名山。云势宜长夜，峰皱失旧颜。溪光兼树影，疑惑不能删。
宝积寺·其四
作者：释今无
朝代：清
体裁：五言律诗

才沿峻壁还，寻溪意未閒。日光先透石，树势欲争山。花是仙源异，头从玉塞班。廿年辛苦意，凄折对松关。
宿三岔河
作者：释今无
朝代：清
体裁：五言律诗

何处堪投宿，连衣枕白沙。中宵霜似箭，一夜泪如麻。掷石投山鬼，穿林起乱鸦。髑髅常伴饮，谁畏盏中蛇。
宿上方寺
作者：释今无
朝代：清
体裁：五言律诗

心閒宜落日，雪路认苔痕。云起鹿鸣树，帘垂僧到门。人间深壑见，石壁此峰尊。一夜寒空月，凄清急暮猿。
宿冯孝廉载赓敏来斋斋中植鸡冠花数本一茎径可尺馀诸公同赋限红字
作者：释今无
朝代：清
体裁：七言律诗

曾祀梁州色未工，移为窗下接谈丛。司晨既已惭嘉号，斗月犹能散舞氃。幸比灵芝于我小，竟誇梅瓣不能红。人间拟物当其似，堪笑人间尽拟中。
宿千山龙泉寺
作者：释今无
朝代：清
体裁：五言律诗

五更风雨密，孤枕暗钟频。白日愁为客，青山不定身。涧响虫声杂，窗虚花气新。何当一夜梦，两渡白门津。
宿半息轩酬半息主人
作者：释今无
朝代：清
体裁：七言律诗

绳床携得挂高斋，却喜幽情对妙才。水石忽疑城内有，笑谈如入镜中来。风侵碧树枝频出，雨暗银缸影或开。才一渡江心便忆，如波千顷正徘徊。
宿南塔
作者：释今无
朝代：清
体裁：五言律诗

南城宿野寺，北极望云林。星月还清夜，风尘奈客心。春光依树浅，沙气绕门深。多病穷愁集，萧然无好吟。
宿厓门
作者：释今无
朝代：清
体裁：七言律诗

又随鹢首下云端，柔橹轻风破急湍。月色每因浮海得，松声依旧故宫寒。五年尚忆长陵役，万里还当大宋看。此意莫教今夜梦，慈元原不是长安。
宿峡口
作者：释今无
朝代：清
体裁：七言律诗

今夜又依高峡宿，一年心眼且新鲜。风声入树猿应语，鹤影横江人未眠。怪石看多追太古，微波寒渐起虚烟。吾生亦是无涯者，老去凭谁负此肩。
宿汾水寄臬宪王仲锡当札兼问馨子病
作者：释今无
朝代：清
体裁：七言律诗

别来数日只忧悬，想见宁馨病已痊。语笑暂分江柳改，稻粱无计夜船眠。峰奇地远书称丽，官久家贫事可传。赤管银章如有用，江南题咏兴悠然。
宿沙岭遣寓诸先入牛庄
作者：释今无
朝代：清
体裁：五言律诗

五夜余当至，朝霜尔且行。欲向好师友，先依难弟兄。去时生是重，归日死为轻。河上冰还薄，随人切老成。
宿海州城闻砧
作者：释今无
朝代：清
体裁：五言律诗

独立复长吟，孤城急夜砧。不知闺里意，只讶客途心。萧瑟江关远，洪濛天地深。愁来频不已，辜负启期琴。
宿琵江口
作者：释今无
朝代：清
体裁：七言律诗

半叶萧萧夜雨侵，又将残梦寄浮沉。更阑始觉原为客，岁去难酬未了心。敝絮两重支暗漏，寒风十里到孤吟。华亭渔父吾尤尚，芳迹何年得并寻。
宿郑元白楼却赠
作者：释今无
朝代：清

不是轻相见，知君自玉关。风尘为道苦，肝胆向人难。雪到穷檐厚，风摇夜烛寒。天涯存我辈，犹得共团栾。闭门谁可到，风雪满层楼。知有伤心泪，长为江水流。高名羞阚月，愿尔掷吴钩。去去罗浮路，相期在十洲。
宿郑元白楼却赠·其一
作者：释今无
朝代：清
体裁：五言律诗

不是轻相见，知君自玉关。风尘为道苦，肝胆向人难。雪到穷檐厚，风摇夜烛寒。天涯存我辈，犹得共团栾。
宿郑元白楼却赠·其二
作者：释今无
朝代：清
体裁：五言律诗

闭门谁可到，风雪满层楼。知有伤心泪，长为江水流。高名羞阚月，愿尔掷吴钩。去去罗浮路，相期在十洲。
宿雷公滩
作者：释今无
朝代：清
体裁：五言律诗

深到无何有，闲心总懒提。窗开山石入，滩宿水鸡啼。湿气重岩断，春花夹岸齐。山阴分接急，此路亦千蹊。
寄何朗水
作者：释今无
朝代：清
体裁：七言律诗

风涛定后意愈深，俯仰閒情见古今。绿玉自多垂钓地，锦堂还似住山心。尚书旧业存青史，诗句高名彻碧岑。近食丹砂知几斛，鬓边霜色未曾侵。
寄凌髭放
作者：释今无
朝代：清
体裁：五言律诗

雨霁留君住，江深放棹归。碧云虚野寺，春雾重征衣。道在经行迹，时危畏钓矶。衡门来剥喙，营虑及秋微。
寄别耻若师沈阳
作者：释今无
朝代：清

秋风一夕自凄其，有客辞君君未知。正幸临岐不握手，空怜山雪独行时。吾道萧条惯客程，年年秋动别离情。海天一色云千里，寒角三更雁几声。好读离骚卧雪堆，空怜宋玉楚江哀。秋风若解离人意，吹到城南一夜回。
寄别耻若师沈阳·其一
作者：释今无
朝代：清
体裁：七言绝句

秋风一夕自凄其，有客辞君君未知。正幸临岐不握手，空怜山雪独行时。
寄别耻若师沈阳·其三
作者：释今无
朝代：清
体裁：七言绝句

好读离骚卧雪堆，空怜宋玉楚江哀。秋风若解离人意，吹到城南一夜回。
寄别耻若师沈阳·其二
作者：释今无
朝代：清
体裁：七言绝句

吾道萧条惯客程，年年秋动别离情。海天一色云千里，寒角三更雁几声。
寄周长孺
作者：释今无
朝代：清
体裁：七言绝句

一札邮传到五羊，数年踪迹两茫茫。近来暗泪消融否，莫使东林社久荒。
寄寿海南李言兑
作者：释今无
朝代：清
体裁：七言律诗

文坛久已擅仪型，七十年来风月清。世不识材甘阁笔，天能赋物枉聪明。西窗我每牵孤梦，南极君为老客星。海市蜃楼互遮映，相思终古隔深情。
寄寿秦左星使君
作者：释今无
朝代：清

烧丹人未老，对酒兴应豪。持虑偏无失，为官自觉劳。玉摇山月静，云起夜声高。自得中和理，冰盘胜碧桃。寿阳峰独峻，德泽与千年。地阔苍梧雨，人看蓟北天。插松青佛宇，留念及山禅。欲寄浮丘信，微茫海国烟。
寄寿秦左星使君·其一
作者：释今无
朝代：清
体裁：五言律诗

烧丹人未老，对酒兴应豪。持虑偏无失，为官自觉劳。玉摇山月静，云起夜声高。自得中和理，冰盘胜碧桃。
寄寿秦左星使君·其二
作者：释今无
朝代：清
体裁：五言律诗

寿阳峰独峻，德泽与千年。地阔苍梧雨，人看蓟北天。插松青佛宇，留念及山禅。欲寄浮丘信，微茫海国烟。
寄寿罗母
作者：释今无
朝代：清
体裁：七言律诗

横斜星斗灿长天，髣髴瑶池宴列仙。汉苑鸾曾邀紫辇，罗家鹤又降青田。催觞频奏军中乐，舞綵还连海上船。碧玉花开香未散，月光如昼日如年。
寄寿阳春令尚钦臣
作者：释今无
朝代：清
体裁：七言律诗

苍龙衔月得清凉，雪岳长摇午夜光。宝鸭香薰吹绣幔，银筝曲度见文章。养成和气阳春起，结就名山白社长。七色巧装金玉管，一编专为写循良。
寄寿龚西樵六十又一
作者：释今无
朝代：清
体裁：七言律诗

有子能教夺大魁，优昙花好此时开。梦中佛语鸣金玉，眼底云情悟去来。珠海独深莲社月，鹅湖同庆老人杯。锦堂银烛明如昼，一路箫声下吹台。
寄张稚公
作者：释今无
朝代：清
体裁：七言律诗

九日西园菊正芳，朱明洞口鹤声长。摊书每自收芸阁，揖客犹能搆玉堂。世即有材难并理，君原无滞易相当。去年冬月梅花下，欢喜怀人又一霜。
寄彭凝祉状元
作者：释今无
朝代：清
体裁：七言律诗

看花忽听是吾孙，喜见丝纶副至言。锦绣文章传父子，离微性理寄渊源。岭云回首新金榜，玉阙高看到海门。珍重紫袍天下士，圣贤道即此中存。
寄怀刘焕之
作者：释今无
朝代：清

军容閒整乐登台，俯视风云气壮哉。谁敢凭凌当玉剑，可知叱咤见英材。丈人师吉皋比暖，野色云开塞雁来。万丈神珠光不歇，指挥尤藉手中杯。更闻宴盛乐群宾，缓带还寻大雅人。数载梦魂知我倦，一生肝胆爱君真。辕门日静秋声阔，古驿花开瑞色频。洙泗源头最深处，连阳一镇见芳樽。仙城羽檄不停驰，野鹤无因问路岐。折柬两招秋叶里，布帆应挂仲冬时。廿年知己心先醉，万里雕戈力独支。纵有昆崙谈剑客，一杯寒露属襟期。
寄怀刘焕之
作者：释今无
朝代：清
体裁：七言律诗

无因杖策到连阳，惆怅江头对渺茫。知己自能临大节，何人更有好文章。枕戈天地风云窄，剪烛年华梦寐长。晓角一声惊客起，思君真在广居堂。
寄怀刘焕之·其一
作者：释今无
朝代：清
体裁：七言律诗

军容閒整乐登台，俯视风云气壮哉。谁敢凭凌当玉剑，可知叱咤见英材。丈人师吉皋比暖，野色云开塞雁来。万丈神珠光不歇，指挥尤藉手中杯。
寄怀刘焕之·其三
作者：释今无
朝代：清
体裁：七言律诗

仙城羽檄不停驰，野鹤无因问路岐。折柬两招秋叶里，布帆应挂仲冬时。廿年知己心先醉，万里雕戈力独支。纵有昆崙谈剑客，一杯寒露属襟期。
寄怀刘焕之·其二
作者：释今无
朝代：清
体裁：七言律诗

更闻宴盛乐群宾，缓带还寻大雅人。数载梦魂知我倦，一生肝胆爱君真。辕门日静秋声阔，古驿花开瑞色频。洙泗源头最深处，连阳一镇见芳樽。
寄怀李处士
作者：释今无
朝代：清

身种名园十亩芝，五云回忆廿年时。趋庭群拥丹山凤，舞綵还称白发儿。秘苑有书留腹笥，清时无梦寄江篱。一杯琥珀南山下，谁识龙门老钓矶。
寄怀李处士
作者：释今无
朝代：清
体裁：七言律诗

身种名园十亩芝，五云回忆廿年时。趋庭群拥丹山凤，舞綵还称白发儿。秘苑有书留腹笥，清时无梦寄江蓠。一杯琥珀南山下，谁识龙门老钓矶。
寄怀杨汝邻明府
作者：释今无
朝代：清
体裁：七言律诗

相见何须识姓名，居然到处水云清。竹间风起僧犹语，池上莲开月正明。银印栽花心自寂，玉壶作宦眼原轻。此心一向怀君好，塞雁寒烟隔一城。
寄怀管钟石使君
作者：释今无
朝代：清
体裁：七言律诗

几年海寺起泷云，泷水清清忆使君。秋菊正开官酒熟，霜鸿才下郡齐闻。乡心易对青山薄，诗兴閒从碧树分。閒把好香烧夜月，此中无限在高旻。
寄洪药倩
作者：释今无
朝代：清
体裁：七言律诗

丹梯平地失青霄，是玉尤令恨未销。浊酒漫斟孤剑在，征鸿频下赤书遥。求仙未易烧顽石，阅世还能识老樵。不激不昂心不壮，百年留待伏生招。
寄澹和尚
作者：释今无
朝代：清
体裁：古风

五羊仲春廿有一，韶阳又隔十四日。安危山上知若何，悲凉此处苦已极。平生几度逢剧乱，烽火每每烧颜色。传闻六县亦多盗，钩连蛮峒如豺虎。宛同水寇恣劫杀，不抢仁化抢下富。梦觉关前虽未来，海螺岩上当先怖。雷峰殿外筑层城，吹竹鸣金昼夜惊。高挂蒲团无祖意，空令胸次有刀兵。四郊城内人民失，月中盘米收不得。半生精血已消磨，一掌祇园难建立。我欲还披百结衣，近来公瘦或稍肥。人行须便寄一纸，不久应同话翠微。
寄祝黎母兼送传人孝廉公车
作者：释今无
朝代：清
体裁：七言律诗

弥天笙乐奏金璈，重望瑶池鹤驭高。五福锦堂留岁月，千寻玉树奏云涛。凤文天阙探龙虎，马足春坭带杏桃。养志自然超上寿，蓬山真有六头鳌。
寄答足两
作者：释今无
朝代：清
体裁：七言律诗

车声才歇接离缄，旧绪新愁两不堪。添钵三秋怜海外，驮经万里忆江南。芳菲药碗闻初覆，妙密鸿词且莫参。匡阜易深漂麦僻，好开怀抱笑高杉。
寄诃衍
作者：释今无
朝代：清
体裁：古风

萧索大漠风，解割不解吹。六月大夏日，解热不解凉。惭愧道人心，解露不解藏。的立万矢聚，水渍石易伤。人生不如石，况复重忙忙。悲欢皆损性，静躁同一狂。丈夫当有志，悲道不悲世。只此悲道心，靡然见罢敝。丈夫当有识，欣道不欣食。只此欣道心，悠然被驱役。智者路多穷，愚人幸不识。去年芜湖月，今年起相忆。忆君一寄君，君癖我更癖。何当共黾勉，挽以千牛力。蒿枝三寸曲，松根百尺直。秋风才一吹，各自理颜色。
寄贺吕明府宸铭
作者：释今无
朝代：清
体裁：五言律诗

仙郎异绩成，清操彻玉京。犊留淮土重，凫坐邺侯轻。人爵青云蔚，天姿白雪明。行当入参政，雅量复相惊。
寄贺胡正庵明府晋云南邓川州牧
作者：释今无
朝代：清

美人为政在罗浮，晋擢云中道更优。已饮云霞窥宝箓，馀看经术羡中牟。半帆峡水波争远，匹马江亭路正秋。多少扳辕仙洞客，双凫那得暂淹留。世外相投制锦中，交情即不与人同。鹤翎出洞书常到，月影临山意每空。渐觉官高侵北斗，可因神骏恋西风。叶榆万里分携日，但对仙坛目远鸿。
寄贺胡正庵明府晋云南邓川州牧·其一
作者：释今无
朝代：清
体裁：七言律诗

美人为政在罗浮，晋擢云中道更优。已饮云霞窥宝箓，馀看经术羡中牟。半帆峡水波争远，匹马江亭路正秋。多少扳辕仙洞客，双凫那得暂淹留。
寄贺胡正庵明府晋云南邓川州牧·其二
作者：释今无
朝代：清
体裁：七言律诗

世外相投制锦中，交情即不与人同。鹤翎出洞书常到，月影临山意每空。渐觉官高侵北斗，可因神骏恋西风。叶榆万里分携日，但对仙坛目远鸿。
寄赠王崇芳
作者：释今无
朝代：清
体裁：五言律诗

琥珀变松脂，神光照陆离。昔曾窥至道，今复傲庞眉。山隐梅村径，身疑洛社期。自从云树别，忆我在河湄。